Source: http://ziaruloglinda.blogspot.com/2009/10/
Timestamp: 2019-10-22 17:35:11+00:00

Document:
Câmpina, cu bune şi rele: 10/2009
Democrat-liberalii, condamnaţi să câştige!
Prima zi a campaniei electorale oficiale a reprezentat o singură acţiune publică specifică acestei perioade. PD-L a organizat o conferinţă de presă şi apoi o întâlnire cu simpatizanţii. “Avem ca obiectiv să câştigăm alegerile prezidenţiale la Câmpina. Vreau o campanie electorală civilizată, echilibrată, aşa cum am avut de multe ori în Câmpina. Vrem o confruntare de idei, de programe şi nu o bălăcăreală... Suntem convinşi că vom câştiga pentru că Traian Băsescu este cel mai valoros om politic al momentului şi din acest motiv trebuie să câştige un al doilea mandat”, a spus preşedintele Organizaţiei PD-L, Horia Tiseanu, şeful campaniei electorale la Câmpina.Prezent alături de consilieri locali şi lideri ai PD-L, deputatul Florin Anghel a vorbit despre importanţa referendumului, insistând asupra avantajelor sistemului unicameral şi reducerii numărului de parlamentari, dar a acceptat că argumentele sale nu garantează eficienţa noului sistem propus. “Acum, la şedinţele Parlamentului nu participă somităţile, ci mai mult cei care sunt la primul mandat. Dacă îl vezi pe Hrebenciuc, atunci singur se va vota ceva important”, a fost unul dintre argumente, dar care ar putea rămâne valabil indiferent de numărul parlamentarilor. Iar Anghel a continuat: “Parlamentul mi-a lăsat un gust amar pentru că am văzut parlamentari obligaţi să voteze într-un anumit fel, aşa cum le impun şefii partidelor. Parlamentarii ar trebui să voteze cum vor cetăţenii care i-au ales, în schimb, este o adevărată dictatură a şefilor de partide”. Şi apoi a adăugat, vorbind despre descentralizare: “Blaga ne-a cerut, la începutul acestui an, să nu ne certăm cu cei de la PSD şi când l-am întrebat de descentralizare am înţeles că acesta este preţul plătit pentru asigurarea majorităţii! PSD este singurul partid care nu vrea descentralizare!”La rândul său, Alin Moldoveanu a ţinut să adauge: “Traian Băsescu va fi preşedintele României până în 2014. Tinerii din Câmpina îl vor vota. Băsescu este singurul care se poate lupta cu sistemul şi care poate elimina cangrenele din acest sistem”.Conferinţa de presă a democrat-liberalilor câmpineni a fost încheiată de fostul senator Traian Mocuţa, care a recitat o poezie scrisă de George Coşbuc, spunând despre versurile respective că “îl caracterziează cel mai bine pe Traian Băsescu”: “Sunt suflet din sufletul neamului meu/ Şi-i cânt bucuria şi amarul...”Iar concluzia a părut a fi că democrat-liberalii câmpineni sunt condamnaţi să câştige: toată urbea este plină numai cu chipul lui Băsescu, reprezentanţii celorlalte formaţiuni politice tac adânc, fiind astfel îndeplinite condiţiile pentru atingerea obiectivului anunţat de Tiseanu: victorie pentru Băsescu!
“Jos Băsescu, ultimul comunist!”
Acesta este mesajul care a apărut pe foarte multe blocuri din Câmpina cu numai două nopţi înaintea demarării oficiale a campaniei electorale. Scris... profesionist, cu o matriţă şi cu spray folosit în general pentru grafitti, mesajul politic a fost privit în mod diferit de câmpineni. Unii au chicotit, au călcat cu plăcere peste numele actualului preşedinte, alţii au fost extrem de deranjaţi şi, poate, nu atât de mesajul în sine, cât de faptul că blocurile lor au fost murdărite. “Dacă aşa au de gând să o ţină toată campania şi să murdărească tot, mai bine ne-ar lăsa în pace”, ne spunea un om trecut de prima tinereţe, locatar al unui bloc de pe Strada Tudor Vladimirescu. “Suntem foarte supăraţi pentru că acum noi suntem obligaţi să cheltuim nişte bani ca să vopsim la loc şi să acoperim această mizerie”, ne-a spus şi Aurora Mocanu, preşedintele Asociaţiei de Locatari nr. 844 de pe Strada Maramureş. Nici Horia Tiseanu, în dubla sa calitate sa de primar şi şef al PD-L Câmpina, nu putea trece cu vederea acest incident: “Dezaprobăm aceste acţiuni şi sperăm ca autorii lor să fie identificaţi cât mai repede. Avem bănuielile noastre. Credem că această campanie denigratoare a pornit de la un anumit personaj politic de la nivel judeţean, al cărui stil golănesc este cunoscut tuturor şi cu care am mai avut probleme şi în campaniile electorale trecute”, a spus Tiseanu, evitând să pronunţe numele lui Mircea Cosma, liderul judeţean al PSD, vizat de declaraţiile primarului câmpinean.
Primele afişe...
În primele zile ale campanieie electorale, în locurile special amenajate de administraţia locală pentru afişajul electoral nu s-au aflat decât afişe ale lui Traian Băsescu. Sub diverse sloganuri şi cu referiri evidente la referendumul care va avea loc concomitent cu primul tur al scrutinului pentru viitorul preşedinte, afişele cu Traian Băsescu au fost lipite în diverse zone ale panourilor. De altfel, chiar primarul Horia Tiseanu, preşedinte al democrat-liberalilor câmpineni, mărturisea că nu s-a stabilit încă ordinea pe panourile de afişaj: “În această situaţie, am lipit şi noi pe unde am crezut de cuviinţă, dar am lăsat locuri libere şi pentru ceilalţi. În momentul în care se va stabili ordinea pe panourile de afişaj, voi solicita firmei de salubritate să îndepărteze toate afişele, fără nici o excepţie, să realizeze caroiajul şi abia apoi vom putea lipi afişe conform ordinii impuse. Până atunci, mergem pe principiul la mica înţelegere”.
“Vor fi disponibilizări la Spitalul Municipal!”
La Spitalul Municipal se anunţă măsuri extreme, una dintre acestea vizând disponiblizarea de personal. Motivele ne-au fost explicate de directorul unităţii, dr. Călin Tiu (foto): “Recent am participat la o discuţie la Direcţia Sanitară şi aproape că nu mi-a venit să cred că noi avem un fond de salarii de 15 miliarde lei vechi lunar, la 638 angajaţi, iar Spitalul Judeţean din Ploieşti are peste 2.000 de angajaţi şi un fond lunar de salarii de numai 17 miliarde lei vechi. Ceva nu este în regulă şi trebuie să luăm măsuri pentru eficientizarea activităţii. Apoi, vă mai dau un exemplu, din punctul meu de vedere postul de tinichigiu nu se va mai regăsi în viitoarea schemă de personal. Am avut de vopsit un acoperiş în spital şi tinichigiul nostru nu a fost în stare, pur şi simplu. Atunci, de ce îl plătim în fiecare lună. E mai eficient să-l dăm afară şi când mai avem vreo lucrare să angajăm o firmă şi gata!”În plus, dr. Călin Tiu ne-a mai vorbit despre necesitatea de a ajunge treptat la respectarea unei norme europene care prevede raportul de un angajat la fiecare pat. Iar Spitalul Municipal Câmpina are 398 de paturi şi 638 de angajaţi... În momentul de faţă, directorul Spitalului Municipal nu se gândeşte la un anumit număr de persoane care să fie disponibilizate. “Trebuie să aşteptam să se liniştească lucrurile la nivel central, să avem un ministru al Sănătăţii şi să discutam aceste probleme. Nu suntem singurii din ţară într-o astfel de situaţie. Tocmai de aceea trebuie să vedem dacă se ia o decizie generală sau se lasă la latitudinea fiecărui manager”, a mai afirmat dr. Călin Tiu.
Lichidarea Companiei mai are de aşteptat cel puţin un an!
Procesul de lichidare a Companiei Publice de Gospodărie Comunală a început acum aproape un an şi se dovedeşte a fu un lucru greu de realizat.În cadrul şedinţei Consiliului Local din ianuarie anul curent, lichidatorul desemnat de administraţia locală, Paul Tifigiu, arăta exact problemele cele mai delicate care trebuiau rezolvate. Compania a rămas cu o datorie de 1,876 miliarde lei vechi, din care 475 milioane numai către firma care a asigurat paza. De asemenea, datoria către furnizori a ajuns la 747 milioane. “Dacă nu plătim măcar furnizorii, ajungem la probleme mai neplăcute. Se poate declanşa falimentul cu toate consecinţele care decurg de aici”, a atenţionat Paul Tifigiu în ianuarie 2009. La momentul despărţirii dintre Compania Publică şi Hidro Prahova, prima avea pe stoc materiale de peste 500 milioane lei vechi. S-a pus problema ca aceste materiale să le ia Hidro Prahova. Deşi fuseseră estimate la 216 milioane lei, Hidro Prahova le-a facturat la... 70. “A fost o eroare de calcul”, a spus senină Carmen Radu, directorul Hidro Prahova. Administraţia locală nu poate lua în calcul nici varianta de a prelua Compania cu active şi pasive, pentru că la radierea firmei se solicită certificat fiscal, care nu se acordă dacă societatea are datorii.Pe la mijlocul lunii februarie a acestui an, în şedinţă extraordinară, Consiliul Local a aprobat alocarea sumei de 192.736 lei pentru acoperirea datoriilor CPGC. Problema de fond este o mai veche dispută dintre conducerile succesive ale CPGC şi Primăria Câmpina. Un ultim control al inspectorilor Direcţiei Generale a Finanţelor Publice Prahova a stabilit unele obligaţii la impozitul pe profit şi TVA. Întreaga situaţie a ajuns pe rolul Tribunalului Prahova, existând posibilitatea ca administraţia câmpineană, prin CPGC, să fie obligată prin mijloace specifice (popriri pe conturi, sechestru etc) pentru a achita suma de 447.000 lei. “Nu cred că se pune problema sechestrului, ci doar a popririi pe conturile CPGC”, a afirmat primarul Horia Tiseanu în cadrul şedinţei Consiliului Local de la finele lunii mai a acestui an, atunci când s-a rediscutat subiectul lichidării CPGC.Inclusiv Curtea de Conturi a avut o serie de concluzii la controlul periodic efectuat acum câţiva ani. Printre altele, raportul Curţii de Conturi arată că: “CPGC a calculat, a înregistrat în contabilitate şi a plătit nejustificat directorilor generali din perioada 2003 - 2006 premieri în suma de 40.545 lei ca urmare a luării în calcul la stabilirea indicatorilor de performanţă a altor date decât cele raportate la DGFP prin dările de seama contabile; s-au recalculat şi obligaţiile aferente către bugete plătite în plus în suma de 13.161 lei şi s-au calculat dobânzi în suma de 9.204 lei. Inspectorii Curţii de Conturi au mai reţinut în sarcina CPGC că nu a plătit o redevenţă de 164.490 lei datorată în baza contractului de concesionare a serviciilor publice de gospodărie comunală şi a bunurilor aferente aparţinând domeniului public şi privat al municipiului Câmpina, întrucât societatea nu a putut justifica faptul că aceste sume au fost utilizate în lucrări de natura investiţiilor publice conform contractului de concesionare. De asemenea, CPGC a înregistrat pe costurile de exploatare suma totală de 104.036 lei reprezentând contravaloarea unor cantităţi de carburanţi pentru care consumul nu a fost justificat cu documente legale”.Ce se întâmplă în acest moment cu procesul de lichidare voluntară a Companiei Publice? S-a ajuns în instanţă din cauza mult contestatei cote de dezvoltare, cotă care reprezintă 8% din tarif şi care trebuia folosită pentru investiţii pe domeniul public. Povestea e veche... În perioada 2001-2006, CPGC a realizat investiţii pe domeniul public de aproape 1,4 milioane lei din cota de dezvoltare. Curtea de Conturi a cerut Primăriei să-i deconteze Companiei taxa pe valoarea adăugată aferentă investiţiilor şi e vorba de 447.000 lei. Pornind de la această problemă, lichidatorul Paul Tifigiu a solicitat o expertiză financiară, iar expertul a dat acelaşi verdict ca şi Curtea de Conturi. Ulterior, Tifigiu a contestat în instanţă expertiza financiară, primul termen al procesului fiind stabilit la 12 ianuarie 2010. Probabil că procesul va dura luni bune, aşa cum se întâmplă în astfel de cazuri. Şi toate costurile vor fi suportate de la bugetul local. Acelaşi buget din care s-au plătit şi datoriile CPGC, acelaşi buget din care este plătit şi lichidatorul.
Asesoft a făcut spectacol la Câmpina!
Miercuri seară, în sala de sport a Colegiului Naţional “Nicolae Grigorescu”, vreo 300-400 de spectatori au asistat la un meci demonstrativ susţinut de echipa de baschet Asesoft Ploieşti, campioana României la baschet şi singura deţinătoare a unui trofeu european, FIBA Europe Cup. Prilejul a fost dat de prezentarea echipei feminine de baschet a clubului CSM Câmpina, ale cărei componente au jucat în deschidere, pentru ca în meciul vedetă, Asesoft Ploieşti, cu Burlacu, Căruţaşu, Ilic şi toţi ceilalţi jucători, să învingă o selecţionată a Câmpinei, compusă din jucători de la Colegiul Naţional “Nicolae Grigorescu”. Tinerii câmpineni au astfel o amintire extraordinară, fiecare punct marcat de ei fiind o adevărată performanţă, iar cele câteva coşuri de trei puncte pe care le-au reuşit generând o adevărată efervescenţă în tribune. În final, Asesoft a învins cu 41-29.Apoi, în adevăratul meci demonstrativ al serii s-au aflat faţă în faţă jucătorii unei singure echipe - Asesoft Ploieşti, spectacolul fiind unul total.La final, copiii s-au înghesuit la poze şi autografe de la jucătorii Asesoftului, în vreme ce fotbaliştii de la CSM Câmpina au părut mai atraşi de fotografii cu trupa de majorete a grupării ploieştene. În tribune, numeroase personalităţi locale, inclusiv primarul Horia Tiseanu, care mărturisea unor apropiaţi că baschetul este sportul său preferat.Nu trebuie omis faptul că meritul aproape integral pentru acest eveniment sportiv de excepţie pentru Câmpina aparţine omului de afaceri Virgil Guran, una dintre firmele sale - Apa Talea - fiind şi sponsor al campioanei României la baschet.
Sezonul naţional de echitaţie se încheie pe Muscel
Se repară trotuare...
Atelierul de Reparaţii Străzi din cadrul Primăriei Câmpina a realizat, în ultimele săptămâni, mai multe lucrări de reparaţii ale unor trotuare. Printre zonele vizate s-au numărat Strada Câmpului, din cartierul Slobozia, dar şi B-dul Carol I, în cartierul Câmpiniţa. Lucrările fac parte din categoria reparaţiilor planificate în fiecare an, starea trotuarelor fiind una destul de proastă, problemă sesizată de mai multe ori, inclusiv în şedinţele Consiliului Local.
Continuă modernizarea unor străzi din municipiu
Strada Fântânii. Este aproape de finalizare lucrarea de modernizare a Străzii Fântânii, situată în cartierul Muscel. Lucrarea a fost scoasă la licitaţie în urmă cu aproximativ două luni, iar pentru realizarea suprastructurii carosabilului, precum şi pentru modernizarea trotuarelor s-au prezentat trei firme. Lucrarea fusese evaluată de Primăria Câmpina la 267.000 lei, dar a fost adjudecată de firma câmpineană Matero Ama la preţul de 137.733 lei.
Strada Alunului. O nouă stradă care urmează să intre într-un amplu proces de modernizare este şi Strada Alunului, situată în zona “În Luncă” din cartierul Slobozia. În cursul săptămânii trecute s-a finalizat procedura de atribuire a acestei lucrări prin site-ul de achiziţii publice, firma câştigătoare fiind desemnată Ascon Câmpina. La licitaţie au fost prezente cinci firme, valoarea estimată a lucrării fiind de 309.992 lei. Firma câştigătoare şi-a adjudecat lucrarea la valoarea de 165.261 lei. Modernizarea acestei străzi va cuprinde realizarea canalizării pluviale, urmată de modernizarea carosabilului şi a trotuarelor.
Se amenajează parcarea din zona blocurilor de la IRA
Tot o firmă câmpineană, Matero Ama, a câştigat şi realizarea parcării din zona blocurilor de la IRA, situate pe B-dul Nicolae Bălcescu. Această zonă nu fusese practic niciodată în atenţia autorităţilor locale pentru realizarea unor lucrări minime de amenajare. Din momentul în care fosta cantină a amintitei societăţi a fost achiziţionată de una dintre firmele care deţine laboratoare de cofetărie - patiserie în urbea noastră, a început să se acorde o mai mare atenţie şi acestei zone. La licitaţia pentru adjudecarea acestei lucrări evaluate de Primăria Câmpina la 100.000 lei au participat doar două firme. Matero Ama a câştigat cu preţul de 92.011,73 lei.
Verificaţi-vă buletinul!
Prefectura Prahova face apel la cetăţenisă-şi rezolve problemele legate de actele de identitate. În caz contrar, nu-şi vor putea exercita dreptul la vot. Peste 12.000 de prahoveni au buletinele sau cărţile de identitate expirate, iar alţi 1.200 nu au deloc acte de identitate, aici fiind vorba în mare parte despre tineri care au împlinit 18 ani în 2009, după cum se precizează în comunicatul de presă remis de Prefectură. În acelaşi comunicat se anunţă că, în perioada 20 octombrie - 6 decembrie, la toate cele 22 de servicii de evidenţa persoanelor din judeţ, programul zilnic cu publicul se prelungeşte la 12 ore, între 8.00 şi 20.00. La nivel naţional, peste 450.000 de români au actele de identitate expirate.Toate acestea după ce premierul demis Emil Boc i-a ameninţat pe prefecţi că “răspund cu capul” dacă va constata la alegerile prezidenţiale din 22 noiembrie şi 6 decembrie că vor exista persoane care să nu poată vota din acest motiv.
S-au găsit ceva bani pentru sănătate!
În cadrul ultimei videoconferinţe cu prefecţii, premierul demis Emil Boc a anunţat că Guvernul a alocat 2.800 milioane lei pentru acoperirea, până la sfârşitul anului, a necesarului din sectorul sanitar. Banii trebuie folosiţi pentru plata medicamentelor compensate, a medicilor de familie, a serviciilor medicale şi serviciilor de urgenţă. Boc le-a cerut prefecţilor să verifice modul în care sunt cheltuiţi aceşti bani, care vor ajunge în teritoriu prin intermediul caselor de sănătate. Judeţului Prahova i-au fost repartizaţi 92 milioane lei, din care 68 de milioane vor ajunge la farmacii, iar restul banilor vor fi utilizaţi pentru medicii de familie şi serviciile medicale din spitale. Datoriile acumulate de spitale la furnizorii de medicamente şi la plata utilităţilor rămân pe... altădată, poate la viitoarea campanie electorală.Cu toate că problema nu rezolvă pe deplin criza financiară din sistemul sanitar, totuşi, mulţi îşi pun întrebarea unde au fost aceşti bani până acum? Greu de răspuns...
Ziua Armatei a fost sărbătorită...
... la Câmpina, la Soldat...
Cu două zile mai devreme decât data oficială la care se aniversează Ziua Armatei, Câmpina şi-a cinstit ostaşii.Ceremonialul nu a fost cu nimic diferit faţă de cel organizat în anii anteriori. S-au depus coroane de flori tot la... spatele soldatului, cam aceiaşi oameni care participă mereu au onorat şi de această dată invitaţia autorităţilor, a avut loc o slujbă religioasă, a fost şi un discurs.Spre deosebire de alţi ani, însă, de această dată, sărbătorirea Zilei Armatei a coincis cu... debutul campaniei electorale. Ceea ce s-a văzut - oarecum - în prezenţa delegaţiilor partidelor politice cu reprezentare în Câmpina. Democrat liberalii au fost numeroşi, având în fruntea lor pe primarul Hopria Tiseanu, senatorul Georgică Severin şi numeroşi consilieri locali, iar florile din coroană au fost de culoare... portocalie. Au urmat pesediştii, care au surprins prin numărul foarte mic al membrilor delegaţiei şi prin absenţa preşedintelui filialei locale, viceprimarul Ion Dragomir. În schimb, au fost prezenţi fostul deputat Victor Bercăroiu, fostul primar Gheorghe Tudor şi fostul consilier local Ion Mircea, iar florile din coroană au fost... roşii. Şi din delegaţia liberalilor a lipsit preşedintele Virgil Guran, dar componenţa delegaţiei a fost substanţială din punct de vedere numeric, chiar dacă nu a fost prezent nici unul dintre cei doi consilieri locali. Bineînţeles, florile din coroană au fost... galbene!A impresionat plăcut numărul mare de copii, elevi şi reprezentanţi ai liceelor câmpinene, toţi aplaudând la final defilarea Gărzii de Onoare, formată din cursanţi de la Unitatea de Jandarmi.
... şi la Colegiul Tehnic “Constantin Istrati”
Într-o perioadă în care sărbătorile româneşti sunt ţinute sub obroc sau minimalizate, “Ziua Armatei” trece tot mai des neobservată sau se rezumă la ritualul “depunerii oficiale de coroane de flori”. Pentru a scoate din anonimat acest eveniment cu spirit patriotic, Asociaţia “Cultul Eroilor” şi Colegiul Tehnic “Constantin Istrati”, ambele din Câmpina, au organizat joi, 22 octombrie, un simpozion dedicat apărătorilor patriei. Discuţiile, care au început la ora 10.00 în amfiteatrul colegiului amintit, au fost moderate de profesorul de istorie Gheorghe Stanciu, care a precizat că “data de 25 octombrie se sărbătoreşte de exact 50 de ani, fiind o sărbătorire a evenimentului din 25 octombrie 1944, când a fost eliberată ultima glie strămoşească de sub ocupaţia germană”. În continuare, lt. col. rez. Viorel Bondoc a prezentat un istoric al Armatei Române, col. rez. Marian Dulă a făcut o prezentare a efectivelor militare angrenate în cel de-al doilea război mondial (cu referiri asupra eroilor câmpineni), col. în retragere Nicolae Bradu a mărturisit aspecte trăite direct în tranşee, iar lt. col. Cristian Pinţă (UM Jandarmi) a vorbit despre contribuţia Jandarmeriei Române în contextul apărării naţionale. Prof. Nicolae Geantă a invitat tinerii participanţi la “dedicare patriotică”, menţionând că “spiritul naţional este aproape stins”, deoarece “brandingul” acestuia duce lipsă de promovare în timp ce “lăturile otrăvesc media şi societatea contemporană”. Spre final, profesorul Gheorghe Stanciu a ţinut să precizeze că “România şi-a rezolvat totdeauna singură problemele, iar perioada în care nu a deţinut o armată (1714 - 1830) a fost una foarte dificilă”. Evenimentul desfăşurat la Colegiul “Istrati” a continuat apoi la Colegiul “Grigorescu”.
Spitalul va fi împânzit cu camere video de supraveghere
Conducerea Spitalului Municipal Câmpina intenţionează să instaleze camere video de supraveghere atât în interiorul spitalului, cât şi în policlinică. “Zilele acestea voi purta o discuţie cu reprezentanţii Poliţiei Municipale pentru a stabili locurile cele mai potrivite pentru montarea unor camere video de supraveghere. Eu mă gândesc în special la căile de acces în incintă, la holuri, mai ales la cel de la Camera de Primiri Urgenţe, la intrările spre camerele medicilor şi asistentelor”, ne-a declarat directorul Spitalului Municipal, dr. Călin Tiu. De ce ar fi nevoie de camere video de supraveghere în spital? “Pentru siguranţa tuturor, cadre medicale şi pacienţi. Pentru a vedea cine sparge geamurile, cine distruge băncile de pe holuri, cine sustrage becurile, cine creează tot felul de pagube pentru care nu plăteşte nimeni. Mai mult, vrem să nu mai avem situaţii delicate, care merg chiar până la agresarea medicilor sau asistentelor de către rude ale pacienţilor!”, a mai afirmat dr. Călin Tiu. Urmează să se stabilească unde vor fi amplasate, cu exactitate, camerele video, de câte astfel de instalaţii de supraveghere ar fi nevoie şi care ar fi costurile. Investiţia va fi suportată de la bugetul spitalului.
Publicat de Oglinda de azi la 15:21 Un comentariu: Linkuri de întoarcere către această postare
O treime din spaţiile Secţiei Poiana zac nefolosite
Secţia din Poiana Câmpina, care aparţine de Spitalul Municipal din Câmpina, a intrat în vizorul noului manager al acestei unităţi medicale, dr. Călin Tiu. “Până la momentul la care am preluat conducerea Spitalului Municipal, recunosc că nu prea am ştiut situaţia secţiei de la Poiana Câmpina. De curând am studiat situaţia acesteia ceva mai atent şi am constatat că aproximativ o treime din spaţiile de aici zac nefolosite. De 12 ani, aici nu s-a mai făcut nimic, deşi anterior se investise destul de mult în renovarea şi modernizarea acestor spaţii. Acum ar mai fi nevoie doar de finalizarea instalaţiei electrice, montarea unor obiecte sanitare, finalizarea canalizării, iar toate aceste spaţii ar putea fi redate circuitului sanitar. Cu atât mai mult se impune finalizarea acestor lucrări şi folosirea acestor spaţii, cu cât în Spitalul Municipal Câmpina există o criză evidentă de spaţiu. Tocmai din aceste motive, finalizarea lucrărilor la Secţia Poiana va fi una dintre priorităţile bugetului spitalului pentru anul viitor”, a afirmat dr. Călin Tiu.
Cine sunt cei al căror nume îl poartă unele străzi din Câmpina?
A boteza, a alege un nume nu este deloc un lucru uşor. Mai ales atunci când este vorba de străzi dintr-o localitate. Probabil că ar trebui să existe nişte principii, o logică, o anume apartenenţăa celor care dau numele unor străzi în funcţie, poate, şi de legătură personajului “naş” cu urbea respectivă. În Câmpina există 224 de bulevarde, străzi şi alei, dintre care 47 poartă numele unor personalităţi care au avut sau au o mai mică sau mai mare legătură cu localitatea noastră.
Nu ne-am propus în aceste rânduri să prezentăm pe larg detalii despre viaţa, activitatea sau legătură cu Câmpina a tuturor celor care au ajuns să dea numele unor străzi din Câmpina. Fie că este vorba de Carol I, de Nicolae Bălcescu, de pictorul Nicolae Grigorescu, de savantul Bogdan Petriceicu Hasdeu sau de scriitori precum Geo Bogza, Alexandru Vlahuţă sau Dimitrie Bolintinieanu, în general, aceştia sunt cunoscuţi publicului larg.În schimb, mai există o altă categorie de străzi botezate după nume mai puţin cunoscute. Asupra acestora am încercat să ne oprim, fără pretenţii de exhaustivitate.
Ana Ipătescu - s-a născut în anul 1805 şi a fost o eroină a Revoluţiei de la 1848, participând direct la eliberarea Guvernului revoluţionar arestat la 19 iunie 1848. A murit în anul 1875.Col. Haralambie Săvulescu - câmpinean, născut în anul 1917, a participat la luptele din al doilea război mondial, inclusiv la atacul Sevastopolului. A fost decorat cu Odinul “Meritul Militar” şi cu “Coroana României”. A decedat în anul 2004 şi este înmormântat în Cimitirul Bobâlna.
Constantin Stere - născut în anul 1865, în Basarabia. A fost om politic, jurist, scriitor şi s-a făcut remarcat ca unul dintre cei care au susţinut unirea de la 1918. A decedat în anul 1936.
Dr. Toma Ionescu - a trăit între anii 1860 şi 1926. A fost un eminent medic chirurg, anatomist, profesor universitar, întemeitor al şcolii româneşti de chirurgie şi anatomie topografică, membru onorific al Academiei Române. A fost fratele omului politic Take Ionescu şi s-a implicat şi în viaţa politică. A fost membru al Consiliului Naţional al Unităţii Româneşti, constituit în octombrie 1918 la Paris. Între anii 1920 şi 1921 a fost primul delegat al României la sesiunea Ligii Naţiunilor.
Erou Oncioiu Petre - câmpinean, născut la 25 februarie 1925. A fost tinichigiu la actuala unitate militară de jandarmi din Câmpina. A făcut parte dintre cei care s-au deplasat la Bucureşti în zilele Revoluţiei din ‘89, fiind ucis în incidentul de la Otopeni din 23 decembrie 1989.
Gen. Ioan Stoica - a făcut parte din Regimentul 30 Artilerie în timpul celui de-al doilea război mondial, fiind decorat cu Ordinul Militar “Mihai Viteazul”. A participat atât la campania din est, cât şi la cea din vest. În ultimii ani de viaţă i s-a conferit titlul de cetăţean de onoare al Câmpinei, fiind singurul cu o astfel de distincţie, care a dat numele său unei străzi din Câmpina.
Ion Câmpineanu - a trăit între anii 1798 - 1863. A fost un boier progresist, cu preocupări culturale, care a militat puternic pentru Unirea Principatelor de la 1859, sub tutela Angliei şi Franţei.
Lt. col. Oprescu Adrian - câmpinean, născut la 12 mai 1946, era în anul 1989 maior la o unitate de Târgovişte. A murit în condiţii neelucidate pe deplin în ziua de 25 decembrie 1989, pe Şoseaua Băneasa - Otopeni.
Petre Liciu - a trăit între anii 1871 şi 1912 şi a fost actor al Teatrului Naţional din Bucureşti.
Popa Şapcă - preot, haiduc, revoluţionar de la 1848. A fost organizator al Marii Adunării Populare de la Islaz. După 1859 a fost curator, iar din 1864 a fost stareţul Mănăstirii Cozia.
Sergent Major Erou Grigore Nicolae - erou al primului război mondial, făcându-se remarcat prin numeroase acte de vitejie pe câmpul de luptă.
Sublt. Dumitrescu Viorel - câmpinean, a făcut parte din Regimentul 20 Dorobaţi, în timpul celui de-a doilea război mondial. A căzut la datorie la 11 iulie 1942.
Sublt. Erou Bogdan Vasile - a fost unul dintre eroii primului război mondial.
Sublt. Erou Puiu Sorin - născut la 25 octombrie 1970 la Câmpina. Revoluţia din ‘89 l-a prins ca militar în termen la unitatea de paraşutişti. A fost împuşcat mortal, pe data de 25 decembrie, în zona fostului sediu al Comitetului Central al PCR, din Bucureşti.
O ţigară uitată aprinsă şi o garsonieră făcută scrum!
Noaptea de miercuri spre joi... Pe la ora 2.00, liniştea locuitorilor de pe Strada Victoriei este spartă de strigătul disperat al unor vecini care anunţau izbucnirea unui incendiu. Una dintre garsonierele de la parterul unui bloc de pe această stradă a fost cuprinsă de flăcări. Totul de la o ţigară uitată aprinsă, după cum au apreciat pompierii, care au sosit... ultimii la faţa locului. Conform martorilor oculari, mai întâi a venit un echipaj al Poliţiei, apoi cei de la Jandarmerie, care au încercat să-i ajute pe locatarii din zona garsonierei incendiate. Apoi a sosit o ambulanţă, care l-a luat pe locatarul garsonierei cu pricina, Gheorghe B., de 50 de ani, acesta ajungând ulterior la Spitalul Judeţean Ploieşti, unde a fost internat cu diagnosticul “arsuri de gradul II în regiunea capului şi intoxicaţie involuntară cu monoxid de carbon”. În fine, apoi au sosit şi pompierii, care au avut reale probleme în a intra în bloc, din cauza fumului dens. În cele din urmă, după mai bine de două ore în care garsoniera a ars până la tencuială, pompierii au reuşit să stingă incendiul şi să limiteze proporţiile acestuia. Vecinii ne-au mai relatat că locatarul garsonierei cu pricina este un cunoscut consumator de băuturi alcoolice şi nu este deloc exclusă posibilitatea ca în noaptea respectivă bărbatul să fi fost băut.Garsoniera a fost complet distrusă, mobila a ars în întregime, dar şi alte garsoniere din jurul celei incendiate au fost afectate destul de serios. Mai mult, martorii oculari ne-au relatat că fumul dens ieşea inclusiv pe acoperiş şi pe geamurile de la casa scării.
Publicat de Oglinda de azi la 15:13 Niciun comentariu: Linkuri de întoarcere către această postare
Aşa arată drapelul României la sediul Romtelecom!
Într-o Românie pe care tot mai mulţi o vor a bunului simţ sau clamează necesitatea acestuia, respectul faţă de simbolurile naţionale a ajuns să fie o “rara avis”. Nu este pentru prima dată când semnalăm starea deplorabilă în care se află drapelul naţional al României, arborat deasupra intrării în sediul Romtelecom din Câmpina. Din păcate, se pare că nimeni nu poate să-i oblige pe oamenii de aici la un minim respect faţă de un simbol naţional. Cât despre bun simţ...
Marţi, 27 octombrie, la ora 16,30, la Casa de Cultură “Geo Bogza”, are loc lansarea cărţii “1989. Vedere din provincie”, autor profesor Constantin Trandafir. La acest eveiment sunt aşteptaţi toţi iubitorii de cultură din Câmpina, care vor avea posibilitatea să asculte cuvântul autorului şi să obţină autografe din partea acestuia pe noul volum lansat.
Un cornean, lovit pe DN1. La începutul săptămânii trecute, la ceas de seară, Cătălina Andreea S., de 29 ani, din Ploieşti, conducea un autoturism pe DN 1, în afara oraşului Băicoi, din direcţia Braşov către Ploieşti. Ajungând la intersecţia cu DJ 720, spre Băicoi, şoferiţa nu a adaptat viteza de deplasare la condiţiile de carosabil umed şi timp ploios, a părăsit banda de mers şi a pătruns pe scuarul din intersecţia DN 1 cu DJ 720, intrând în coliziune cu un autoturism condus de Constantin Alin G., de 38 ani, din comuna Cornu, ce se afla oprit pe DJ 720, în zona de acţiune a indicatorului rutier “Oprire”. Din accident a rezultat rănirea uşoară a conducătorului auto Constantin Alin G., a pasagerului din maşina condusă de el, precum şi a patru cetăţeni spanioli, pasageri în autoturismul condus de şoferiţa imprudentă.
Etapa a XIII-a, cu ghinion...
Petrolul II Ploieşti - Unirea Câmpina 3-1
Vineri după-amiază, pe terenul de la Pleaşa, Unirea Câmpina s-a prezentat optimistă şi cu speranţa că va putea scoate un rezultat bun, iar începutul a fost promiţător. În minutele 6, 17 şi 20, atacanţii lui Pălănceanu au ratat bune oportunităţi de a deschide scorul. Şi aşa cum se întâmplă în fotbal, în vreme ce unii ratează, alţii marchează, Rusu deschizând scorul în min. 22, la o greşeală în lanţ a defensivei câmpinene. Antrenorul Marius Pălănceanu încearcă să impulsioneze atacul şi îl introduce pe Toader, jucător nou venit de la AFC Filipeşti, în locul lui Florin Stoica în min. 40. Din păcate, nu apare acel plus de clarviziune în faţa porţii adverse, aşa că cei care marchează sunt tot ploieştenii prin acelaşi Rusu, în min. 59. Ultimele 20 de minute ale partidei sunt mai tensionate, starea de irascibilitate în rândul celor două echipe fiind tot mai accentuată. În min. 70, “căpitanul” Ţigănuş primeşte - cu mare uşurinţă, după părerea câmpinenilor - cel de-al doilea cartonaş galben şi este eliminat. Chiar şi în inferioritate numerică, jucătorii formaţiei Unirea reuşesc să înscrie în min. 72 prin Vane, sporind starea de tensiune a partidei. În min. 80 are loc cea mai controversată fază a meciului, atunci când, în timp ce jocul era oprit, arbitrul Ciprian Piciu îi avertizează pe Hârlov şi Neagu. Extrem de supărat, sponsorul formaţiei Unirea, Bogdan Mănescu, coboară din tribună lângă banca tehnică, discutând posibilitatea retragerii echipei de pe teren! Doar intervenţia observatorului Maria Pătraşcu a făcut ca lucrurile să nu degenereze, jocul să continue, iar golul lui Avram (89) aproape că nici nu a mai contat.Antrenorii Marius Pălănceanu şi Daniel Corcodel i-au folosit pe: Costache - Neagu, Coman, Fl. Stoica, Ungureanu, Hârlov, Burlacu, Constantinescu, Ţigănuş (cpt.), Vane şi Gratie. Au mai jucat: Toader, Buştuc şi Nichifor.Conducătorii formaţiei câmpinene s-au arătat total dezamăgiţi de arbitraj, urmând a prezenta caseta cu înregistrarea video a partidei forurilor competente din AJF.
Publicat de Oglinda de azi la 15:09 Niciun comentariu: Linkuri de întoarcere către această postare
Petrolul Ploieşti - Unirea Câmpina 3-1
Petrolul ‘95 Ploieşti - ASO Slănic 0-0
CS Băneşti - Artsani Păuleşti 3-0
Intersport Plopeni - Victoria Fântânele 1-0
Tineretul Tomşani - Caraimanul Buşteni 2-2
Cheile Doftanei Brebu - Avântul Măneciu 2-1
Unirea Urlaţi - CS Brazi 2-0
CS Ceptura - Podgoria Vadu Săpat 2-1
Voinţa Bălţeşti - Gloria Vâlcăneşti 3-0
10. Petrolul ‘95 Ploieşti 13 5 3 5 17-19 18 (-3)
sâmbătă, 31 octombrie, ora 11.00
Petrolul ‘95 Ploieşti - Caraimanul Buşteni
CS Brazi - Voinţa Bălţeşti
Unirea Câmpina - Cheile Doftanei Brebu
sâmbătă, 31 octombrie, ora 15.00
Podgoria Vadu Săpat - Intersport Plopeni
ASO Slănic - CS Băneşti
duminică, 1 noiembrie, ora 11.00
Gloria Vâlcăneşti - Petrolul Ploieşti
Victoria Fântânele - Unirea Urlaţi
Artsani Păuleşti - CS Ceptura
Avântul Măneciu - Tineretul Tomşani
CS Cornu a jucat sâmbătă, în cadrul unei noi etape a Ligii B Prahova, la Nedelea, cu una dintre principalele candidate la promovarea în eşalonul de elită al fotbalului judeţean, formaţia Prahova Nedelea. La capătul celor 90 de minute destul de tensionate, cu un fotbal aspru pe alocuri, gazdele s-au impus cu scorul de 2-1, prin golurile marcate de Aldea (2), Niţă (10), respectiv V. Urdea (27).Numai că, finalul partidei a adus o serie de discuţii în tabără formaţiei CS Cornu, discuţii finalizate cu revenirea la conducerea echipei a tandemului Dumitru Iorga - Gheorghe Zbârcea. În aceste condiţii, patronul Gheorghe Vulpe a decis să se retragă, fiind urmat imediat de delegatul formaţiei, câmpineanul Cristian Aldea.
Arbitrii se pregătesc de examene pentru promovare
Comisia Centrală a Arbitrilor din cadrul FRF organizează, la mijlocul acestei săptămâni, examene de promovare pentru toate cele trei eşaloane republicane. La toate aceste examene vor participa şi arbitri din cadrul recent reînfiinţatei Subcomisii de Arbitri Câmpina.Astfel, la examenul de promovare pentru Liga I, printre concurenţii pentru un loc la asistenţi se va număra şi vicepreşedintele Subcomisiei Câmpina, Ciprian Geambazu, din Buşteni.Pentru accederea în lotul eşalonului secund, dar la “centrali”, se luptă şi celălalt vicepreşedinte al Subcomisiei Câmpina, este vorba de Andrei Antonie, din Breaza.În fine, pentru locurile de arbitri centrali şi arbitri asistenţi din Liga a III-a concurează Mihai Amorăriţei (Câmpina), Răzvan Ioana (Poiana Câmpina) - la centralişi Ştefan Călăraşu (Câmpina), Daniel Bunea (Buşteni) - la arbitri asistenţi.
Liberalii câmpineni, între deziluzie, ruşine şi... îngrijorare
Organizaţia din Câmpina a Partidului Naţional Liberal este singura formaţiune reprezentată la nivel local care menţine şirul întâlnirilor perioadice cu reprezentanţii mass-media. De această dată, s-au aflat în faţa jurnaliştilor preşedintele Virgil Guran, vicepreşedintele Liviu Briciu şi consilierul local Elvis Arghir, acesta din urmă fiind prezent pentru prima dată la o conferinţă de presă a PNL de la preluarea conducerii de către Virgil Guran.Întâlnirea a prilejuit liderilor locali liberali abordarea mai multor probleme, de la cele de la nivel naţional, până la probleme punctuale din urbea noastră, fiecare având importanţa sa.Una dintre aceste probleme strict locale a fost abordată de Liviu Briciu: “Eu am început în Câmpina o campanie, plecând de la afirmaţiile aleşilor locali că sunt bani. Am început să identific o serie de probleme punctuale, am luat legătura cu cetăţenii din zonă şi am adresat o petiţie administraţiei locale. Ultimul exemplu în acest sens este o parcare din spatele Blocului ABC. Parcarea este neasfaltată, zona unde este haba de gunoi nu este clar delimitată şi aproape zilnic au loc adevărate bătălii între locatari şi comercianţii din zonă pentru locurile de parcare. Am strâns semnături, iar prin intermediul celor doi consilieri locali PNL le-am înaintat administraţiei locale, propunând amenajarea parcării, cu suplimentarea cu 10-15 locuri a acesteia şi amenajarea zonei habelor de gunoi. Sunt semnale pozitive, în sensul că a fost betonată şi îngrădită zona habelor de gunoi, dar mi-e teamă ca lucrurile să nu rămână la acest stadiu după trecerea campaniei electorale”.Trecând spre latura politică, Liviu Briciu a îndemnat câmpinenii ca, în cazul în care li se oferă bani pentru vot, să ia banii sau alimentele oferite şi să voteze după propria conştiinţă. Liviu Briciu a fost completat de preşedintele Guran: “Înţeleg starea de lehamite a populaţieiîn privinţa exercitării dreptului de vot, dar aceasta nu este o soluţie. În opinia mea, aproximativ 10% din electoratul care vine acum la vot se cumpără. Dacă vin la vot doar 25% din totalul alegătorilor, au voturi puţine de cumpărat şi îşi pot asigura o victorie facilă. Dacă vin oameni mulţi la vot, ponderea celor cumpăraţi va fi mai mică şi va conta mult mai puţin în ierarhia finală”.De asemenea, Guran a mai oferit câteva soluţi practice pentru Câmpina, una dintre acestea fiind instituirea sensului unic pe B-dul Carol I şi pe Strada Griviţei, folosirea uneia dintre benzile de pe artera principală pentru parcări şi realizarea unor sensuri giratorii. “Sunt soluţii simple, dar eficiente” (Guran).
Virgil Guran este şeful campaniei prezidenţiale a PNL în Prahova. În cadrul conferinţei de presă susţinută la sediul PNL Câmpina, Virgil Guran a anunţat şi faptul că a fost desemnat în cadrul unei întâlniri a conducerii judeţene a liberalilor drept şeful de campanie pentru alegerile prezidenţiale din 22 noiembrie. Privind strict din punctul de vedere al câmpineanului, trebuie spus că este pentru prima dată când un reprezentant al unei formaţiuni politice din Câmpina îndeplineşte o astfel de funcţie, plină de responsabilităţi, dar mai ales încărcată de atribuţii. Virgil Guran s-a declarat onorat de alegerea colegilor săi, fiind convins că a fost ales şi “pentru că e mult de muncă şi era nevoie de un om care să tragă din greu în campanie”, după cum a glumit… vorbind serios liderul PNL Câmpina. Şi a mai adăugat: “Chiar cred în Crin Antonescu, în echilibrul său şi-n faptul că poate fi preşedintele de care această ţară are nevoie”.Desemnarea lui Virgil Guran în fruntea staff-ului care se va ocupa de campania electorală a candidatului PNL la funcţia de preşedinte al României ar putea include Câmpina pe harta localităţile prin care Crin Antonescu va trece în această campanie electorală, care se anunţă foarte zbuciumată şi cu o miză enormă, mai mult pentru cei care se luptă pentru această funcţie şi - din păcate - mai puţin pentru omul de rând.
Arghir, supărat că nu a fost invitat la semnare contractului de finanţare pentru modernizarea Căii Dacia. Consilierul local liberal Elvis Arghir s-a arătat supărat pe primarul Horia Tiseanu, pentru că nu a fost invitat la semnarea contractului de finanţare pentru modernizarea Căii Dacia. “Consider că toţi consilierii locali trebuiau să participe la acest moment, fiecare având contribuţia noastră la acest proiect. M-a deranjat faptul că am aflat de semnarea acestui contract de finanţare din presă, mai ales că, la un moment dat, când erau liberalii la putere, chiar am avut o contribuţie importantă la depunerea în termen a documentaţiei necesare”, a declarat Elvis Arghir.
Deziluzia... “M-am simţit foarte prost în momentul în care am aflat că deputatul PNL de Valea Prahovei, Cristian Burlacu, a trecut la PD-L. Şi nici nu aş fi putut să mă simt altfel după ce, în Colegiul Câmpina am ieşit pe locul patru din toate cele peste 320 de colegii din ţară, dar Simion nu a intrat în Parlament, în schimb, a beneficiat de acele voturi Cristian Burlacu. Trebuie să învăţăm din această lecţie şi să nu mai permitem altă dată vreunui om şantajabil să candideze din partea noastră, mai ales la o funcţie atât de importantă. Este dureros de observat că, după 20 de ani în politica românească, sunt la putere tot şantajul şi practicile de care credeam că am scăpat. Cu ce sunt şantajabili astfel de oameni? De exemplu, dacă au lucrări cu statul, nu li se plătesc lucrările efectuate şi sunt puşi în situaţia de a alege onoarea sau salvarea firmei şi a angajaţilor. Şi atunci fiecare alege...”, a spus cu destulă amărăciune Virgil Guran, chestionat asupra demisiei lui Cristian Burlacu din PNL şi înscrierea sa la PD-L. Anumite surse vorbesc despre lucrări de peste 50 miliarde lei vechi, pe care una dintre firmele lui Burlacu le avea cu statul. I s-ar fi promis deblocarea banilor doar dacă trece la PD-L. Şi a trecut...
Ruşinea... Elvis Arghir s-a referit, la conferinţa de presă a PNL Câmpina, la câteva aspecte în legătură cu activitatea din Consiliul Local. Şi a surprins cu declaraţiile sale: “Vreau să vă spun că-mi pare rău că Jenica Tabacu a fost declarată incompatibilă, pentru că avea totuşi un cuvânt de spus şi pentru că a avut unele acţiuni bune. Pentru mine este clar că, în momentul în care deranjezi, se scoate despre tine ce ştie toată lumea şi eşti îndepărtat. Jenica Tabacu a fost lucrată din interiorul Primăriei! Să nu uităm că şi Marian Nistor a fost în aceeaşi situaţie, o vreme! Despre amândoi se ştia încă din mandatul trecut că sunt în incompatibilitate, dar primarul era singurul care - conform legii - trebuia să realizeze un proiect de hotărâre în acest sens. A reacţionat, în schimb, Alin Moldoveanu, care a fost băgat la înaintare şi care a avut, totuşi, curaj să spună ceea ce toţi ştiam, dar nimeni nu spunea”. O reacţie promptă a venit chiar din partea unuia dintre liderii PNL, Liviu Briciu. Acesta a replicat aproape imediat: “Este o mare ruşine! Mie îmi este ruşine să ştiu că în administraţia locală se ştia că se încalcă legea şi nu s-a făcut nimic în privinţa Jenicăi Tabacu şi a lui Marian Nistor!”
Îngrijorarea... “Nu vedem nici o ieşire din actuala situaţie economică a ţării şi - vă spun sincer - acesta este lucrul care mă îngrijorează cel mai mult. Şi ce fac cei care ne guvernează? Se ceartă între ei în loc să rezolve problemele reale ale ţării”, a spus preşedintele PNL Câmpina, Virgil Guran. Şi a mai adăugat: “Nu ai cum să nu aduci o critica severă actualului Guvern Boc, atâta vreme cât situaţia politică şi cea economică sunt extrem de grele...”
Incident cu agenţii Poliţiei Comunitare. “Sunt reguli dure impuse de un partid monocolor, care ne apropie mult, periculos de mult, de o dictatură. Am început să împărţim nişte materiale cu prezentarea lui Crin Antonescu. Cadre ale Ministerului de Interne sau agenţi ai Poliţiilor Comunitare din oraşele cu primari PD-L ne opresc şi ne iau la întrebări. Aşa s-a întâmplat chiar şi la Câmpina... Agenţi ai Poliţiei Comunitare i-au oprit pe copiii care împărţeau trecătorilor un ziar şi un calendar. Nu încălcam nici o lege, pentru că nu îndemnam lumea să voteze cu un anume candidat. Este o situaţie extrem de periculoasă, care ar putea avea consecinţe dramatice asupra libertăţilor de exprimare în România. Eu înţeleg teama unora că ar putea pierde puterea, mai ales că pentru aceştia politica nu este altceva decât o posibilitate de a face bani. Revenind la incidentul de la Câmpina, poate să fi fost doar un exces de zel al unui agent al Poliţiei Comunitare, dar se creează un precedent care poate fi periculos”, a spus Virgil Guran.Într-adevăr, la mijlocul săptămânii trecute, un autocar pe care era chipul preşedintelui PNL Crin Antonescu a circulat prin Câmpina şi localităţile limitrofe, mai mulţi tineri împărţind ziare şi calendare, ambele cu Crin Antonescu.Despre incidentul de la Câmpina am discutat şi cu cei doi directori ai Poliţiei Comunitare, Alexandru Lefter şi Alexandru Apostol. Cei doi ne-au spus la unison că a fost un incident minor, în care un agent al Poliţiei Comunitare i-a întrebat pe tinerii care împărţeau acele materiale dacă au vreo autorizaţie în acest sens. Tinerii au spus că nu au o astfel de autorizaţie şi au părăsit zona.Întregul incident se află undeva la limita legii, pentru că legea percepe o acţiune electorală doar dacă se face explicit îndemnul la a vota o anume persoană sau partid. Ceea ce nu era cazul de faţă... Dar astfel de legi au fost anume făcute, că doar sunt realizate de politicieni pentru... ei şi pentru a le oferi “portiţe” în astfel de momente delicate.
“Sunt mulţumit de gradul de colectare a impozitelor locale”
- afirmă directorul Direcţiei Economice din Primăria Câmpina, Gheorghe Ecaterinescu
La 30 septembrie a expirat ultimul termen pentru achitarea impozitelor locale pe anul în curs. După alte câteva zile necesare realizării circuitului bancar, directorul Direcţiei Economice din cadrul Primăriei Câmpina, Gheorghe Ecaterinescu, ne-a prezentat principalele date privind încasările bugetare.“În privinţa persoanelor fizice, gradul de colectare a fost de 75,78%, sub media anului precedent şi sub nivelul încasărilor din primul semestru al acestui an. Oricum, ponderea impozitelor de la populaţie în veniturile bugetului local este undeva la 22-23%, astfel încât scăderea nu se simte la nivelul întregului buget. Totuşi, mă îngrijorează faptul că, la nivelul impozitelor încasate de la populaţie, cea mai mare nerealizare s-a înregistrat la capitolul mijloacelor de transport. Aici aveam de încasat 731.000 lei şi nu am realizat decât 456.000 lei, adică undeva în jur de 60%. Spuneam că mă îngrijorează nivelul scăzut al încasării acestui impozit şi din cauza ponderii mari pe care acesta o are în totalul impozitelor de la populaţie. Astfel, dintr-un total de 1.912.000 lei, pe care ar trebui să-i încasăm de la persoanele fizice, impozitul pe mijloacele auto este în valoare nominală de 731.000 lei. Ceva mai bine stau lucrurile în privinţa realizării impozitelor de la persoanele juridice. La acest capitol, gradul de colectare a impozitelor locale este de 81,44%, o medie pe care o consider satisfăcătoare. Trebuie să spun că mă aşteptam ca aici să avem probleme generate de criza economică, mai ales dacă avem în vedere că din totalul de 9.371.000 lei, atât cât este nivelul veniturilor proprii, impozitele de la persoane juridice este în valoare nominală de 7.632.000 lei. În concluzie, per ansamblu sunt mulţumit de gradul de colectare a impozitelor locale şi mă bucur că astfel putem asigura finanţarea necesară pentru desfăşurarea lucrărilor de investiţii la nivelul municipiului Câmpina”, ne-a declarat Gheorghe Ecaterinescu.
Medici jecmăniţi!
Vânzarea cabinetelor medicale a generat un adevărat scandal, după ce un expert din Braşov a evaluat cabinetele de pe Strada Castanilor la 600 euro/mp!
Vânzarea spaţiilor unde funcţionează cabinete medicale a generat o adevărată telenovelă. Inclusiv la Câmpina, unde situaţia este mai gravă ca în alte părţi. După ce, anii trecuţi, mai multe astfel de spaţii s-au vândut la preţuri simbolice, începând cu... un euro pe metru pătrat, acum s-a depăşit orice închipuire.Consiliul Local a aprobat vânzarea unor spaţii cu destinaţia cabinete medicale. Următorul pas, realizat de administraţia locală, a fost găsirea unui evaluator autorizat care să stabilească preţul de pornire pentru adjudecarea acestor spaţii. Trebuie spus faptul că spaţiile vizate pentru vânzare către medicii care îşi desfăşoară activitatea aici sunt cele situate pe străzile Castanilor, Tineretului şi pe Calea Doftanei, aproape de intersecţia cu Şoseaua Voila.La Câmpina, evaluarea acestor spaţii pentru cabinete medicale a fost realizată de un expert din Braşov, pe care medicii îl acuză acum că şi-a făcut treaba... după ureche! Cum altfel s-ar putea explica faptul că spaţiile pentru cabinete medicale de pe Strada Castanilor au fost evaluate la o valoare de 600 euro/mp!?!“Este cel mai mare preţ din ţară”, ne-a spus cu năduf Mihaela Neagu Petrovici, unul dintre medicii care îşi desfăşoară activitatea aici. Şi a continuat: “Ni s-a spus că este în zona A de impozitare... Care zonă A, atâta vreme cât strada nu e modernizată şi nu există canalizare?!”Medicii sunt nemulţumiţi de preţul la care a ajuns evaluatorul şi acuză faptul că nu s-a ţinut cont de câteva elemente esenţiale, prevăzute de lege. Este vorba de o serie de coeficienţi - ce scădeau această valoare finală - care trebuiau aplicaţi fiind vorba de spaţii medico-sociale şi pentru că viitorii proprietari nu vor putea schimba destinaţia acestor spaţii. Pentru fiecare cabinet medical în parte, suma finală la preţul stabilit de evaluator este de ordinul multor mii sau zeci de mii de euro. O sumă pe care - mai ales în condiţiile crizei economice - nu şi-o permite aproape nici unul dintre medicii de familie. Ce este de făcut la acest moment? Medicii urmează să conteste preţul stabilit de evaluatorul autorizat, iar în cazul în care nu vor găsi înţelegere vor fi nevoiţi să apeleze la justiţie. Şi s-ar putea ca aceasta să fie soluţia finală având în vedere că evaluatorul din Braşov nici nu concepe să-şi revizuiască preţul stabilit!De urmărit...
Colegiul Medicilor Prahova reacţionează...
În cadrul unei conferinţe de presă a Colegiului Medicilor Prahova, a fost abordat şi subiectul vânzării cabinetelor medicale de la Câmpina. Medicii de familie câmpineni au susţinerea Colegiului Medicilor, preşedintele acestei instituţii, Simona Schnellbach, declarând că, din punctul său de vedere, “la Câmpina, procedura de evaluare a fost aplicată greşit, s-a stabilit o valoare incorectă a cabinetelor, fără să se respecte legea şi nu rămâne decât speranţa că autorităţile locale vor reacţiona ca atare”.De altfel, probleme cu vânzarea cabinetelor medicale există în aproape tot judeţul, Prahova aflându-se pe unul dintre ultimele locuri din ţară în ceea ce priveşte numărul cabinetelor vândute efectiv către medici. Pâna acum, potrivit datelor oferite de Colegiul Medicilor Prahova, doar şase astfel de spaţii au fost vândute, alte şase se află în diverse etape ale procedurii de vânzare, iar 68 sunt… în aşteptare.
Subvenţie la căldură pentru mai puţine familii
Formularele tip reprezentând cererile şi declaraţia pe proprie răspundere pentru acordarea ajutorului la încălzirea cu lemne, cărbuni şi combustibili petrolieri pot fi ridicate de la Primăria Câmpina. În cazul celor care folosesc gazele naturale, formularele sunt disponibile la sediul Distrigaz Sud. Actele necesare pentru obţinerea subvenţiei sunt următoarele: cererea şi declaraţia pe proprie răspundere, copii ale actelor de stare civilă, ultima factură la încălzire, acte doveditoare ale veniturilor (adeverinţe de salariat, cupoane de pensie, cupoane de alocaţie etc). Cuantumul subvenţiei pentru încălzire e cuprins între 62 şi 262 de lei, în funcţie de veniturile solicitanţilor. Aceste venituri nu trebuie să depăşească 425 lei lunar pe membru de familie, lucru stabilit de Guvern în şedinţa din 7 octombrie. Vechiul prag până la care se acordau subvenţii era de 615 lei, reducerea lui ducând şi la scăderea numărului beneficiarilor acestui ajutor. Decizia Guvernului a fost luată după ce administraţiile locale au început distribuirea formularelor. La nivelul primăriilor (lucru valabil şi în Câmpina) nici măcar nu se cunoştea hotărârea Guvernului de reducere a pragului de acordare a subvenţiei, dovadă fiind anunţurile afişate de municipalitate inclusiv pe site-ul Primăriei.
Camera de Conturi, în control la Primărie
Din doi în doi ani, inspectorii Camerei de Conturi Prahova vin la Primăria Câmpina pentru obişnuitul control de fond. La fel ca şi la precedentele acţiuni similare, inspectorii Camerei de Conturi au în vedere o analiză a modului în care s-au cheltuit, din punct de vedere legal şi al eficienţei economice, banii publici în administraţia locală. Actualul control a început pe 8 septembrie şi se va finaliza pe 27 noiembrie.
A crescut numărul deceselor
În primele nouă luni ale anului, indicatorii demografici înregistraţi la Biroul de Stare Civilă din cadrul Primăriei Câmpina nu au cunoscut salturi importante. În luna septembrie s-a bifat naşterea cu numărul 1000, dar în aceeaşi lună s-a constatat şi o creştere semnificativă a numărului deceselor, care a atins o valoare record pentru lunile din acest an.
Luna/Indicator Naşteri Căsătorii Decese
Septembrie 134 34 86
Total 1062 171 412
Şcoala Centrală a mai “păpat” 116.000 lei de la bugetul local
Din bugetul local pe acest an s-au mai cheltuit, la investiţii, 116.000 lei pentru Şcoala Centrală. De ce? Explicaţia a venit din partea directorului Direcţiei Economice din Primăria Câmpina, Gheorghe Ecaterinescu: “Societatea care a construit şcoala a avut aici un punct de lucru. Acesta a fost retras, iar noi a trebuit să refacem toate branşamentele care erau pentru acel punct de lucru. Oricum, totul s-a rezolvat, iar şcoala este acum pe picioarele ei”.
În Câmpina s-a deschis Clubul Pescarilor şi Iubitorilor de Natură
Sâmbătă, aproape de orele prânzului, într-un imobil din zona Notariatelor, s-a deschis Clubul Pescarilor şi Iubitorilor de Natură. La festivitatea de inaugurare a fost destul de multă lume. Nu au lipsit primarul Horia Tiseanu şi câţiva consilieri locali. Cu atât mai mult cu cât unul dintre iniţiatorii acestui club este chiar un consilier local, Gheorghe Sandu. De altfel, spre amuzamentul general, Gheorghe Sandu a venit echipat corepunzător unei partide de pescuit, nelipsind din recuzita sa cizmele de cauciuc şi minciogul. Conducătorul clubului, Tiberiu Ionescu Balea - cel care a şi tăiat panglica inaugurală alături de primarul Horia Tiseanu - a vorbit despre naşterea acestui club şi despre proiectele sale privind ecologizarea unor zone din municipiu. O idee interesantă a venit chiar din partea primarului, care a propus ca noul club să poarte numele lui Vasile Cojocaru, un mare iubitor de natură şi de pescuit, decedat la începutul lunii trecute.
Breaza şi Talea, în vizorul Ministerului Turismului
Secretarul de stat în Ministerul Turismului, Gheorghe Nastasia, a anunţat săptămâna trecută, în cadrul unei conferinţe de presă susţinută la Sinaia, că instituţia condusă de Elena Udrea intenţionează să includă oraşul Breaza şi comuna Talea în circuitul turistic. Ministerul a comandat un studiu de fezabilitate şi un studiu de impact, documente care sunt în lucru la Institutul Naţional de Cercetare în Domeniul Turismului (da, dacă nu ştiaţi, există şi aşa ceva în România!).“Dacă aceste studii vor avea rezultatele pe care noi le dorim şi le sperăm, atunci în anul 2010 vom începe prima investiţie – construcţia unui mare complex balnear la Breaza, localitatea despre care specialiştii spun că are cel mai bun aer din punct de vedere curativ”, a declarat Nastasia.În ceea ce priveşte comuna Talea, se doreşte transformarea acesteiaîntr-o staţiune agroturistică, mai ales că zona este foarte frumoasă şi ar putea atrage destui turişti. În ambele localităţi, însă, există o mare problemă – infrastructura (drumuri proaste, lipsa alimentării cu apă, lipsa canalizării etc).
S-a reformat (din nou) educaţia!
Înscrierile la bacalaureat, în decembrie
Emil Boc şi-a început în forţă mandatul de ministru interimar al Educaţiei. A decis să demareze, în sfârşit, reforma. Şi cu ce să înceapă dacă nu cu modificarea calendarului. Aici pare a se afla întreaga chintesenţă a educaţiei româneşti, că doar nu degeaba a ajuns însuşi premierul Boc ministru peste sistemul care scoate... tâmpiţi, după afirmaţia preşedintelui Băsescu.Toate probele examenului de bacalaureat au fost decalate. Începând cu înscrierea, care nu se va mai desfăşura în luna mai, ci în decembrie. Proba de verificare a competenţelor lingvistice (comunicarea orală în limba română) nu va mai fi susţinută în ianuarie, ci în intervalul 15-17 februarie. Nici proba de verificare a competenţelor digitale nu mai are loc în ianuarie, după cum se stabilise iniţial, ci în perioada 19-29 aprilie. În intervalul 31 mai-4 iunie se susţine proba de verificare a competenţelor la limba modernă. Potrivit anunţului trimis de Ministerul Educaţiei în teritoriu, modelele de subiecte şi grilele de evaluare vor fi elaborate până la 30 octombrie, ulterior fiind afişate pe site-ul ministerului. Asta dacă nu mai intervine, între timp, o nouă modificare…
S-au stabilit secţiile de votare pentru prezidenţiale
Primarul municipiului Câmpina, Horia Tiseanu, a emis o dispoziţie prin care sunt delimitate secţiile de votare pentru alegerile prezidenţiale din 22 noiembrie şi 6 decembrie. La fel ca şi la precedentele scrutinuri, în Câmpina vor funcţiona 23 de secţii de votare obişnuite, dar şi o secţie specială, care va fi amenajată în holul principal al Casei Tineretului, aici putând vota toţi cei care nu sunt din Câmpina şi doresc să-şi exercite dreptul la vot. Cetăţenii care votează în secţiile speciale vor depune mai întâi o declaraţie pe proprie răspundere că ştiu prevederile legale referitoare la votul multiplu.
Judecătorii refuză să facă parte din BEJ
Protestul magistraţilor s-a încheiat, dar aceştia continuă să găsească alte formule prin care să protesteze faţă de nivelul de salarizare şi condiţiile precare de muncă. O astfel de formă de protest este refuzul de a participa în conducerea Biroulului Electoral Judeţean. Astfel, la sediul Tribunalului Prahova, a avut loc tragerea la sorţi pentru desemnarea celor trei judecători care să facă parte din componenţa Biroului Electoral Judeţean Prahova. În urma tragerii la sorţi au fost desemnaţi Constantin Niţă (preşedinte), Ana Gîrlonţa (vicepreşedinte) şi Georgeta Constantin (membru). După anunţarea rezultatelor, cei trei judecătorişi-au exprimat refuzul privind detaşarea la BEJ. Potrivit datelor furnizate de purtătorul de cuvânt al Tribunalului Prahova, Alina Anton, detaşarea la BEJ nu poate fi obligatorie, ea necesitând acordul scris al judecătorilor, acord care nu există. În aceste condiţii, preşedintele Tribunalului Prahova a solicitat preşedintelui Consiliului Superior al Magistraturii să analizeze această situaţie fără precedent. Încă se mai aşteaptă soluţia...
Călin Tiu a organizat la Sinaia cel mai important simpozion medical găzduit de România
În perioada 7-9 octombrie, la Sinaia a avut loc cea de-a 21-a Conferinţă Internaţională a Societăţii pentru Inovaţie şi Tehnologie Medicală, principalul organizator al acestui eveniment fiind medicul câmpinean Călin Tiu, cel care îndeplineşte în acest an funcţia de preşedinte al acestei prestigioase societăţi internaţionale de medicină.Practic, a fost cel mai important simpozion medical organizat în România, printre cei care au onorat invitaţia de a fi prezenţi la Sinaia numărându-se somităţi în materie din toate colţurile lumii. Copreşedinte al SMIT 2009, americanul de origine română Dan Stoianovici a coordonat Comitetul Internaţional, în vreme ce organismul similar naţional al acestui simpozion a fost condus de alt renumit medic - Irinel Popescu.La finalul celor trei zile ale manifestării, medicul Călin Tiu era foarte mulţumit de reuşita evenimentului şi de aprecierile pe care le-a primit din partea colegilor săi de breaslă din toate colţurile lumii.
O locomotivă a blocat circulaţia feroviară pe Valea Prahovei
Locomotiva unui marfar s-a defectat, iar trenul a staţionat mai bine de cinci ore, vineri dimineaţă, între Comarnic si Valea Largă. De aici a rezultat un blocaj feroviar general între Câmpina şi Braşov, nu mai puţin de 15 trenuri fiind blocate, cele mai multe în staţiunile de pe Valea Prahovei, dar şi în Câmpina.Opt trenuri de persoane au înregistrat întârzieri de peste 270 minute. La întârzierile cauzate de acest incident se adaugă şi întârzierile provocate de restricţiile de circulaţie în această zonă, în care se lucrează la modernizarea liniilor de cale ferată.
O tânără a murit în Munţii Bucegi, după ce a căzut într-o prăpastie
O turistă a murit după ce a căzut, sâmbătă după-amiază, într-o prăpastie din Munţii Bucegi, pe abruptul prahovean. Fata a căzut aproximativ 100 de metri, din Creasta Văii Albe înspre Valea Coştilei. Tânăra se afla într-o excursie cu un grup de prieteni în zona Creasta Văii Albe din Munţii Bucegi. Turiştii îşi aleseseră un traseu nemarcat în Bucegi, într-o zonă foarte expusă. La un moment dat, turista s-a dezechilibrat şi a căzut în gol. Colegii au anunţat imediat Serviciul Salvamont, iar echipele de intervenţie după aproximativ o oră, ceea ce, având în vedere distanţa, e un adevărat record, la locul în care s-a produs tragedia. Salvamontiştii au coborât până la locul în care a căzut turista şi nu au putut face altceva decât să constate decesul.
Pleacă medicii! Anul acesta, peste 200 de cadre medicale din Prahova, dintre care 30 de medici specialişti, au ales sa profeseze în străinătate. Deficitul de personal, care oricum exista, s-a acutizat după plecarea acestor cadre medicale şi, după cum afirmă preşedintele Colegiului Medicilor, Simona Schnellbach, la nivelul judeţului ar fi nevoie de vreo 400 de medici pentru ca sistemul sanitar să funcţioneze la parametri normali. “Nu ne mai mirăm că ne pleacă medicii. În ţări precum Franţa, Germania sau Italia, acolo unde au ales cei mai mulţi să profeseze, oferta financiară este incomparabilă cu cea din ţară, ca să nu mai vorbim de condiţii. Şi aşa e în orice stat european. În România, în noua grilă de salarizare, inacceptabilă din punctul nostru de vedere, un medic rezident este asimilat unui poliţist începător, un medic specialist este asimilat unui grefier, iar un medic primar este asimilat unui căpitan. Şi cu asta am spus totul!”, ne-a declarat Simona Schnellbach. La nivelul judeţului Prahova profesează 1.250 de medici, 50 dintre ei fiind deja pensionari, dar îşi continuă activitatea în spitale din cauza deficitului de personal.
Criză economică la Şcoala de Poliţie? Sunt vremuri de criză, iar majoritatea instituţiilor bugetare nu ştiu cum să-şi mai reducă din cheltuieli pentru a putea asigura supravieţuirea. Ce se întâmplă în acest timp la Şcoala de Poliţie? Este în curs de finalizare procedura de achiziţie pentru realizarea unei lucrări de modernizare a unui pavilion de cazare pentru elevi, valoarea estimată a acestei lucrări fiind de peste patru milioane lei, adică peste 40 miliarde lei vechi!
Elevii Şcolii de Poliţie se vor îmbrăca de la... Monica! O altă achiziţie publică realizată de Şcoala de Poliţie “Vasile Lascăr” din Câmpina a fost cea privind hainele de serviciu şi echipamentul necesar pentru elevii acestei instituţii de învăţământ a MAI. Achiziţia a fost câştigată de două firme din Bucureşti - S&G Comercial, cu 178.480 lei, şi Monica Design Impex, cu 138.130,6 lei. În total, Şcoala de Poliţie achiziţionează haine de serviciu în valoare de peste 300.000 lei.
La furat în pădurea Boncu. Poliţiştii din Breaza au organizat, împreună cu lucrători din cadrul Ocolului Silvic Sinaia, o acţiune în vederea combaterii infracţiunilor silvice. Acţiunea s-a desfăşurat în pădurea Boncu din Breaza, iar ziua în amiaza mare, în jurul orei 14.00, au fost depistaţi patru bărbaţi care sustrăseseră 3,180 mc material lemons, în valoare de 370 lei. Prejudiciul a fost recuperat în totalitate, celor patru persoane fiindu-le întocmite dosare penale.
Şi băut şi fără permis. Poliţiştii câmpineni au efectuat un control de rutină într-una dintre nopţile precedente. La un moment dat au oprit un autoturism pe Strada Cuza. Cu ocazia controlului, poliţiştii au constatat faptul că Iulian I., de 24 de ani, din Câmpina, conducător al autoturismului, nu poseda permis de conducere şi prezenta o concentraţie alcoolică de 0,45 mg/l alcool pur în aerul expirat, fapt constatat prin testarea cu aparatul etilotest. Tânărul s-a ales cu un dosar penal.
Când foamea vorbeşte... Pe 7 octombrie, în jurul orei 1.00, o patrulă de siguranţă publică din cadrul Poliţiei Floreşti a oprit un autoturism pe raza localităţii, pentru a verifica documentele conducătorului auto. Cu ocazia controlului, poliţiştii au constatat faptul că, în interiorul autoturismului, Ionuţ V. D., de 20 de ani, din Măgureni, transporta deşeuri de tablă sustrase din incinta unei societăţi din Filipeştii de Pădure. Conducătorului auto i-a fost întocmit dosar penal pentru săvârşirea infracţiunii de furt calificat.
Un brebean... penal! Poliţiştii câmpinenil-au oprit pe o stradă din localitate pe Daniel T., de 31 de ani, din Brebu, care conducea un autoturism deşi nu poseda permis de conducere pentru nici o categorie. Conducătorului auto i-a fost întocmit dosar penal.
Percheziţie... Având în vedere cercetările ce se efectuează faţă de George Mihai C., de 17 ani, din Floreşti, suspectat că în urmă cu trei luni, a sustras din cabina unui autotren bunuri în valoare de 800 lei, poliţiştii din Băicoi au solicitat Judecătoriei Câmpina autorizaţie de percheziţie domicilară. Cu prilejul percheziţiei, au fost găsite 6 telefoane mobile şi accesorii ale acestora, un aparat radio digital, chei auto, precum şi un briceag cu mâner metalic, având lama de 9 cm lungime, a căror provenienţă şi deţinere nu au putut fi justificate. Toate aceste bunuri au fost ridicate în vederea cercetării, procurorul dispunând cercetarea învinuitului în stare de libertate.
Razie comună. Poliţiştii din localităţile Filipeştii de Pădure şi Filipeştii de Târg au efectuat o razie comună, prilej cu care au aplicat trei sancţiuni contravenţional în valoare de 600 lei.
“A fost cel mai slab joc al nostru!”
Unirea Urlaţi - Unirea Câmpina 2-0 (0-0)
După înfrângerea de pe teren propriu din faţa liderului, Unirea Câmpina avea la Urlaţi şansa să-şi refacă “adevărul” şi, mai ales, moralul...Acestea se puteau îndrepta în deplasarea de la Urlaţi, dar câmpinenii au plătit tribut unei căderi psihice, explicabile după eşecul de pe teren propriu. Mai mult, urmare a aceluiaşi joc blestemat cu Intersport Plopeni, la Urlaţi nu au putut juca patru dintre titularii obişnuiţi ai trupei lui Pălănceanu şi Corcodel. Este vorba de Neagu, Ungureanu, Brânzea şi Ţigănuş, toţi încasând un cartonaş galben care i-a transformat în... suspendaţi pentru jocul de la Urlaţi.“Am prestat cel mai slab joc din acest campionat”, a recunoscut cu fair-play antrenorul câmpinenilor Marius Pălănceanu.Unirea Câmpina a jucat la Urlaţi în formula: Costache - Gratie, Cazan, Basma, Flaidăr - Buştiuc, Dincă, Vane, Coman - Burlacu, Hârlov. Au mai jucat: Fl. Stoica, Nichifor, Hodoiu, Jantea. Etapa viitoare, Unirea Câmpina va întâlni pe teren propriu - sâmbătă, de la ora 11.00, formaţia Voinţa Bălţeşti, în componenţa căreia se află mai mulţi jucători câmpineni.
“A fost cel mai slab joc al nostru... S-a simţit absenţa celor patru jucători obişnuiţi ai primei garnituri, este vorba de Neagu, Ungureanu, Brânzea şi Ţigănuş... Din păcate, ceilalţi jucători careau intrat în partida de la Urlaţi nu s-au ridicat la nivelul aşteptat de mine, nu au reuşit, cred că mai ales din punct de vedere psihic, să treacă peste şocul înfrângerii pe teren propriu din etapa precedentă, din faţa echipei Intersport Plopeni, şi astfel am ajuns la cel mai slab joc al nostru din acest campionat. Sper să ne revenim repede, pentru că sâmbătă ne aşteaptă un joc greu, în faţa unei formaţii incomode, Voinţa Bălţeşti şi îmi doresc să oferim o bucurie suporterilor”, a spus după meci antrenorul Marius Pălănceanu.
“Nu ne retragem!”
După retragerea din fotbal, mai ales din postura de sponsor al formaţiei Unirea Câmpina a lui Mărgărit Ciobotaru “Mara”, mulţi s-au întrebat ce se va întâmpla cu echipa care activează la cel mai înalt nivel în fotbalul judeţean. Răspunsul a venit din partea lui Bogdan Mănescu, cel care a dus greul sprijinului financiar al echipei, împreună cu “Mara”: “Nu se poate spune că mi-a picat prea bine decizia lui Mara. E decizia lui, asta e... Vreau să se ştie, însă, că eu voi continua să sprijin din punct de vedere financiar această echipă, atât cât voi putea. Sper ca şi băieţii, dar şi cei care vin la meciurile noastre, să înţeleagă situaţia ceva mai dificilă prin care trecem”, a spus Bogdan Mănescu.
Petrolul II Ploieşti - Tineretul Tomşani 2-2
Petrolul ‘95 Ploieşti - Podgoria Vadu Săpat 2-1
CS Băneşti - Victoria Fântânele 1-3
Unirea Urlaţi - Unirea Câmpina 2-0
Intersport Plopeni - Gloria Vâlcăneşti 9-0
Cheile Doftanei Brebu - Caraimanul Buşteni 0-1
ASO Slănic - Artsani Păuleşti 3-0
CS Ceptura - CS Brazi 6-1
Voinţa Bălţeşti - Avântul Măneciu 1-5
1. Intersport Plopeni 11 10 1 0 46-10 31 (+13)
2. Avântul Măneciu 11 8 1 2 37-16 25 (+10)
3. Victoria Fântânele 11 8 1 2 30-12 25 (+10)
4. Petrolul II Ploieşti 11 7 1 3 29-19 22 (+4)
5. ASO Slănic 11 7 0 4 28-18 21 (+3)
6. CS Băneşti Urleta 11 6 0 5 24-15 18 (0)
7. Unirea Câmpina 11 5 3 3 23-16 18 (+3)
8. Petrolul ’95 Ploieşti 11 5 2 4 17-18 17 (-1)
9. Caraimanul Buşteni 11 5 1 5 17-21 16 (+1)
10. CS Ceptura 11 4 2 5 21-18 14 (-4)
11. Cheile Doft. Brebu 11 4 1 6 16-15 13 (-5)
12. CS Brazi 11 4 1 6 19-29 13 (-2)
13. Artsani Păuleşti 11 3 3 5 18-23 12 (-3)
14. Podgoria V. Săpat 11 3 2 6 16-22 11 (-4)
15. Voinţa Bălţeşti 11 3 2 6 17-40 11 (-10)
16. Tineretul Tomşani 11 3 1 7 15-28 10 (-2)
17. Unirea Urlaţi* 11 2 0 9 9-28 6 (-12)
18. Gloria Vâlcăneşti 11 1 0 10 7-40 3 (-12)
sâmbătă, 17 octombrie, ora 11.00
Unirea Câmpina - Voinţa Bălţeşti
Caraimanul Buşteni - ASO Slănic
CS Brazi - Intersport Plopeni
sâmbătă, 17 octombrie, ora 15.00
Podgoria Vadu Săpat - CS Băneşti
Tineretul Tomşani - Cheile Doftanei Brebu
duminică, 18 octombrie, ora 11.00
Gloria Vâlcăneşti - Unirea Urlaţi
Victoria Fântânele - CS Ceptura
Artsani Păuleşti - Petrolul ‘95 Ploieşti
Formaţia CS Cornu, învinsă la Valea Doftanei
În cadrul unei noi etape a Ligii B Prahova, Seria Vest, la Valea Doftanei s-au întâlnit formaţiile CS Montana Valea Doftanei şi CS Cornu. S-au aflat faţă în faţă echipele clasate pe locurile 15, respectiv 10. După un meci frumos, gazdele s-au impus cu scorul de 2-1. Singurul gol al oaspeţilor a fost marcat de Şovăială, în minutul 18, în vreme ce pentru formaţia din Valea Doftanei a înscris Manea, în minutele 10 şi 27.Antrenorul cornenilor, Ion Florea, a mizat la Valea Doftanei pe: Blidaru - Popa, Goran, Duşescu, Boroş, Heroiu, Mitrea, Şovăială, Urdea, I. Vane, V. Cârstei. Au mai jucat: Chiţu, Ionescu.Miercuri, cornenii vor juca în Cupa României la Sinaia, cu formaţia locală Carpaţi, iar sâmbătă, după-amiază, pe teren propriu, CS Cornu va întâlni formaţia Flacăra Filipeşti.
Miercuri, Cupa României
Miercuri, 14 octombrie, de la ora 15.00, au loc noi partide în cadrul fazei judeţene a Cupei României. Şi în zona Câmpina se desfăşoară câteva partide interesante:
AFC Filipeşti - Petrolul Băicoi (teren Minerul)
arbitri: Bogdan Crudu - Alexandru Chivu, Gabriel Ghidia; observator - Maria Pătraşcu (toţi Ploieşti)
CSM Câmpina - Juventus Ploieşti (teren Petrol)
Dan Bunea - Mihai Coman, Romulus Sprânceană (Buşteni); Constantin Rădulescu (Câmpina)
Carpaţi Sinaia - CS Cornu
Mihai Amorăriţei - Nicolae Iosif, Ştefan Călăraşu; Ioan Vasiloiu (Câmpina)
Juniorii formaţiei CSM Câmpina au jucat şi câştigat la Snagov
La mijlocul săptămânii trecute, echipa de juniori a CSM Câmpina a disputat un meci amical cu formaţia similară a clubului FC Sangov, la baza acestuia din urmă din Ghermăneşti. Partida s-a disputat pe terenul secund al bazei pe care îşi dispută meciurile de pe teren propriu formaţia de ligă secundă - FC Snagov, primul teren find ocupat de echipa naţională de tineret a României, condusă de Emil Săndoi, care se pregătea pentru “dubla” partidă oficială cu Letonia, în deplasare, şi Insulele Feroe, acasă.Strict în privinţa partidei amicale de juniori dintre FC Snagov şi CSM Câmpina, formaţia oaspete a câştigat cu scorul de 4-0, prin golurile marcate de Grigoraş (3) şi Hromei.În schimb, gazdele i-au surclasat pe câmpineni la capitolul... bază sportivă. Arena din Ghermăneşti dispune de un teren central, un alt teren sintetic de antrenament, cabine moderne, tribune, o parcare confortabilă, numeroase alte spaţii care dau acestei baze sportive un aer de civilizaţie cum se găseşte în puţine locuri de pe la noi. Cu amărăciune, preşedintele CSM Câmpina, Virgil Guran, constata: “Cum se poate ca această localitate să aibă o asemenea bază sportivă, iar noi, la Câmpina, nu suntem în stare să realizăm aşa ceva?! Poate nu ar fi fost rău dacă această bază sportivă ar fi fost văzută şi de autorităţile noastre locale, astfel încât să aibă un element de comparaţie pentru ceea ce înseamnă o bază sportivă, din care, la un moment dat, chiar s-ar putea câştiga bani!”
Asesoft Ploieşti va susţine un meci demonstrativ la Câmpina
Virgil Guran a anunţat că una dintre cele mai titrate echipe de baschet din România, aflată chiar în primele zece în Europa, Asesoft Ploieşti, va susţine un meci demonstrativ de baschet la Câmpina. Evenimentul va avea loc pe 21 octombrie, la sala de sport a Colegiului Naţional “Nicolae Grigorescu”, ora urmând a fi stabilită ulterior.Cel care a făcut posibilă organizarea acestui meci la Câmpina, Virgil Guran, ne-a declarat: “După meciul demonstrativ susţinut la Câmpina de echipa naţională de fotbal a artiştilor, organizarea acestui meci demonstrativ de baschet, cu participarea celei mai bune echipe masculine a momentului, Asesoft Ploiesti, cred că va fi un adevărat eveniment sportiv pentru Câmpina. Astfel, copiii din localitatea noastră vor avea posibilitatea să vadă pe viu jucători de mare valoare, giganţi - la propriu şi la figurat - ai acestui îndrăgit sport. Totul a fost posibil şi pentru că una dintre firmele mele este sponsor al acestei echipe şi în loc să ne coste poate 50.000 euro un asemenea meci, ne va costa mult, mult mai puţin”.
Patru câmpineni la Mondialele de karate
Patru sportivi câmpineni, legitimaţi la CS Aiko, club prezidat de Alin Moldoveanu, au participat, la sfârşitul săptămânii trecute, la Cupa Mondială de Karate de la Budapesta.
Cei patru sportivi câmpineni care vor face deplasarea în Ungaria sunt Petre Ionuţ Alexandru, Andra Novischi, Alexandru Stoicescu şi Costin Bădiceanu. Primii doi dintre aceşti sportivi vor participa atât în probele de echipe, cât şi individual, atât la kata, cât şi la kumite, în ambele probe având de apărat locul întâi pe care l-au obţinut la precedenta ediţie a acestei competiţii. Delegaţia clubului câmpinean a plecat spre Ungaria miercuri seară, revenirea în ţară fiind programată pentru seara trecută. Preşedintele CS Aiko, Alin Moldoveanu, ne-a declarat: “Toţi cei patru sportivi sunt valoroşi la categoria lor de vârsta şi sper ca fiecare dintre ei să urce măcar o dată pe cea mai înaltă treaptă a podiumului acestei competiţii mondiale. Ar fi o performanţă deosebită atât pentru ei, cât şi pentru clubul nostru, dar mai ales pentru Câmpina".
Primarul Horia Tiseanu a semnat contractul de finanţare pentru cea mai importantă investiţie europeană din Prahova
Cel mai important proiect de infrastructră cu finanţare europeană din Prahova se va realiza la Câmpina, printre ultimii, dar şi cei mai importanţi paşi făcuţi în acest sens fiind semnarea contractului de finanţare pentru modernizarea Căii Dacia. Autorităţile câmpinene au motivede bucurie, putându-se considera că au dat lovitura după ce au obţinut o finanţare de aproape şase milioane euro pentru acest obiectiv. Lucrarea propriu-zisă presupune construirea unui pasaj suprateran la ieşirea din Câmpina spre DN1, mai exact, la intersecţia Bulevardului Calea Daciei cu drumul naţional. Lucrările vor începe după organizarea licitaţiei pentru alegerea firmei executante şi trebuie să se finalizeze în 30 de luni, adică doi ani şi jumătate. Sau mai bine spus prin 2012, cam la vremea campaniilor electorale...Proiectul depus de autorităţile câmpinene încă din luna august a anului trecut a obţinut finanţare prin Programul Operaţional Regional REGIO 2007-2013,Axa prioritară – îmbunătăţirea infrastructurii regionale şi locale de transport. Valoarea totală a proiectului este de 25,47 milioane lei (peste 250 miliarde lei vechi), din care, contribuţia bugetului local va fi de aproximativ 415.000 lei (4,15 miliarde lei vechi).La ceremonia care a avut loc miercuri după-amiază la sediul Primăriei Câmpina au participat preşedintele Camerei Deputaţilor, Roberta Anastase, secretarul de stat în Ministerul Dezvoltării Regionale şi Locuinţei, Răzvan Murgeanu, directorul Agenţiei pentru Dezvoltare Regională Sud Muntenia, Liviu Muşat, directorul în Ministerul Dezvoltării Regionale şi Locuinţei, Gabriel Friptu, deputatul Florin Anghel, consilierii locali Gena Preda, Alin Moldoveanu, Marian Nistor, Lucian Cercel, Marian Dulă, funcţionari din cadrul Primăriei Câmpina.În cadrul discuţiilor premergătoare semnării propriu-zise a contractului s-a vorbit despre realizarea tehnică a acestui proiect, autorităţile cu responsabilităţi în domeniu afirmând că se va încerca realizarea pilonilor necesari pasajului suprateran fără a încurca prea mult circulaţia atât pe DN1, cât şi la ieşirea din Câmpina. Totuşi, atât primarul Horia Tiseanu, cât şi reprezentanţii Guvernului au făcut un apel la populaţie să înţeleagă şi să accepte aceste inconveniente pe perioada derulării lucrării. În final, însă,va ieşi o lucrare nu numai foarte importantă, ci şi una deosebită din punct de vedere estetic, dar mai ales de mare utilitate practică, asigurând ieşirea din Câmpina spre Ploieşti şi intrarea dinspre Braşov în Câmpina.
Ion Dragomir, singur printre pedelişti
Viceprimarul Ion Dragomir a părut un adevărat intrus la ceremonia de semnare a contractului de finanţare pentru lucrarea de modernizare a Căii Dacia. Nu a stat alături de primarul Horia Tiseanu, aşa cum ar fi fost normal, şi nuşi-a găsit alt loc decât undeva între spatele unui consilier şi lângă panoul pe care s-au proiectat o serie de imagini şi informaţii privind derularea investiţiei pentru care s-a semnat contractul de finanţare.Mare diferenţă pentru viceprimarul Ion Dragomir. Nu au trecut decât un an şi câteva luni de când se prezenta la şedinţa de constituire a Consiliului Local Câmpina alături de Corneliu Anastase, tatăl actualului preşedinte al Camerei Deputaţilor, Roberta Anastase, ceea ce i-a asigurat atunci, în mare măsură, alegerea în funcţia de viceprimar. Acum a ales - sau, mai degrabă, a fost nevoit să aleagă - unul dintre cele mai îndepărtate locuri faţă de prezidiul la cares-au aflat numai pedelişti - Roberta Anastase, Răzvan Murgeanu, Florin Anghel, Horia Tiseanu... Mai mult, Ion Dragomir a fost singurul dintre oficialităţile prezente care era membru al altei formaţiuni politice decât PD-L...
Campanie electorală pe bani europeni?
Ceremonia de semnare a contractului de finanţare pentru modernizarea Căii Dacia a avut un puternic iz politic. Şi nu ne referim aici strict la discursul rostit de preşedintele PD-L Prahova şi al Camerei Deputaţilor, Roberta Anastase, nici la faptul că în sala respectivă au fost prezenţi - cu excepţia viceprimarului Dragomir - doar consilieri locali ai aceleiaşi formaţiuni politice. Ne vom referi la invitaţia care a fost adresată reprezentanţilor mass-media. În vreme ce, la nivelul Câmpinei, invitaţia adresată puţinilor jurnalişti locali a venit din partea unor funcţionari ai Primăriei, în toate redacţiile instituţiilor media de la nivel judeţean a ajuns un comunicat de presă din partea PD-L, semnat de Biroul de presă al filialei judeţene a acestei formaţiuni poltiice. În comunicatul cu pricina se spunea negru pe alb că: “PD-L vă invită la sediul Primăriei Câmpina, unde va avea loc semnarea contractului de finanţare a lucrării de modernizare a Căii Dacia în prezenţa preşedintelui Camerei Deputaţilor, Roberta Anastase, şi a secretarului de stat din Ministerul Dezvoltării, Răzvan Murgeanu”.Mare păcat că un astfel de eveniment a fost politizat! Pe de altă parte, trebuie să recunoaştem, obţinerea fondurilor europene depinde, de multe ori, de culoarea politică a Guvernului şi de cea a primarului unei localităţi...
Roberta Anastase, preşedintele Camerei Deputaţilor: “Este un moment foarte important pentru câmpineni, pentru că onorăm o promisiune făcută în campania electorală şi care nu va rămâne la acest stadiu, ci va fi transpusă în practică. Este o dovadă că promisiunile primarilor PD-L devin realitate, iar după Câmpina, probabil că şi Breaza va beneficia de fonduri europene. Acest lucru este foarte important pentru PD-L, care demonstrează astfel că primarii săi îşi duc la îndeplinire promisiunile electorale. Una dintre soluţiile pentru ieşire din criza economică este absorbţia fondurilor europene, urmată de investiţii în infrastructură. Practic, aici, la Câmpina, s-a semnat astăzi contractul de finanţare pentru cel mai important proiect cu fonduri europene din Prahova”.
Horia Tiseanu, primarul municipiului Câmpina: “Este cel mai valoros proiect de până acum, din acest mandat. Este o lucrare foarte importantă pentru întreaga comunitate, pentru Câmpina şi pentru comunele limitrofe, dar şi pentru toţi cei din alte locuri, care au case în zona noastră. Nu este numai o lucrare deosebit de valoroasă, dar este şi o lucrare frumoasă, care ne aminteşte de pasarelele supraterane de la autostrăzile din străinătate”.
Răzvan Murgeanu, secretar de stat în Ministerul Dezvoltării Regionale şi Locuinţei: “Este un proiect foarte important, iar statul român trebuie să facă orice pentru a depăşi criza, printre soluţii numărându-se investiţiile în infrastructură şi turism. Greul de abia acum începe pentru autorităţile din Câmpina, deoarece proiectul trebuie implementat rapid. La noi, la minister, veţi găsi mereu uşa deschisă pentru consultanţă, expertiză şi sprijin. Ministerul prefinanţează cu 30% astfel de proiecte pentru ca ele să nu fie o povară prea mare pentru bugetele locale. Infrastructura şi turismul sunt soluţiile pentru ieşirea din criză, iar acest proiect contribuie la îmbunătăţirea infrastructurii din zonă. Mai ales după ce am stat mai mult de o oră pe Centura de Vest a Ploieştiului”.
Publicat de Oglinda de azi la 17:10 Niciun comentariu: Linkuri de întoarcere către această postare
Greva bugetarilor...
... şi nu prea!
Guvernul Boc a încercat să ia o serie de măsuri pe care le-a denumit soluţii anticriză. Toate au provocat, însă, o reacţie negativă în rândul sindicaliştilor, mai ales a celor din sistemul bugetar. Aşa se face că aproape toate sindicatele din sistemul bugetars-au coalizat şi au organizat luni, 5 octombrie, o grevă generală.La nivel naţional, sindicatele au anunţat că peste 800.000 de angajaţi din sănătate, învăţământ şi administraţie publicăau participat la acţiunile de protest.Bugetarii sunt nemulţumiţi de prevederile Legii salarizării unice, de concediul fără plată impus de Guvern şi de disponibilizările colective din sectorul bugetar. Şi la Câmpina, bugetarii au protestat. Nu toţi şi nu peste tot.
La spital, doar urgenţele
În sistemul sanitar, la nivelul judeţului Prahova, potrivit datelor furnizate de Sanitas, 4.000 de cadre medicale afiliate la acest sindicat au fost în grevă. Şi este vorba despre medici, asistentele medicale şi personalul auxiliar. “Am asigurat urgenţele în toate spitalele. Deci am respectat legislaţia în vigoare, care prevede că în sistemul sanitar, în astfel de situaţii, o treime din angajaţi să lucreze. Am făcut tot posibilul ca pacienţii să nu aibă de suferit din cauza acestor proteste. 95% din membrii noştri au fost de acord cu această grevă”, a declarat Luminiţa Gologan, liderul Sanitas Prahova. Miercuri, 7 octombrie, reprezentanţi ai Sanitas vor participa la mitingul bugetarilor, de la Bucureşti, iar ulterior Consiliul Naţional al Sanitas va decide sub ce formă vor continua protestele.La Câmpina, nu s-a simţit că ar fi grevă. Nici un afiş, aceeaşi aglomeraţie dintotdeauna... „Noi nu avem timp de grevă, nu vedeţi câtă lume aşteaptă la consultaţii“, ne-a spus unul dintre medici.
Şcoli pustii
În sistemul de educaţie, profesorii au anunţat că nu vor veni la ore, astfel încât părinţii au fost sfătuiţi să nu-şi trimită copiii la şcoală. Potrivit preşedintelui FSLI Prahova, Gheorghe Giurumescu, peste 9.200 de cadre didactice din judeţ s-au aflat luni în grevă: “Peste 90% din membrii noştri de sindicat au protestat luni. Au fost şi cozi de topor, desigur, profesori care sunt, probabil, mulţumiţi de salariu şi s-au prezentat la ore”. Giurumescu a mai precizat ca miercuri, la Bucureşti, merg doar câţiva membri de sindicat, iar în învăţământ va fi o zi normală de lucru.La nivelul Câmpinei, în cele şapte şcoli generale, două colegii şi trei grupuri şcolare a fost (aproape) pustiu... „În proporţie de peste 97% cadrele didactice din Câmpina s-au raliat la grevă, iar la Breaza sau prin alte localităţi, şcolile chiar au fost închise“, ne-a precizat liderul sindical Dan Ioan Bujor.
La Primărie s-a lucrat...
La aceste proteste au participat şi funcţionarii din primării, dar numai cei afiliaţi la Sindicatul “Sed Lex”. Cei din Primăria Câmpina sunt afiliaţi la Sindicatul Liber al Funcţionarilor Publici, astfel că aici s-a lucrat normal. “Toti funcţionarii publici care fac parte din Sed Lex au fost în grevă, în total 1.500 de persoane la nivelul judeţului nostru”, a precizat Aurel Fănică, preşedintele Sed Lex Prahova.La Câmpina ar mai fi trebuit să fie închise ghişeele Administraţiei Financiare, ale Agenţiei Locale de Ocupare şi Formare Profesională, ale Casei de Pensii şi ale Inspectoratului Teritorial de Muncă.La Casa de Pensii, însă, surpriză, se lucra. Dorectorul Casei de Pensii Câmpina, Sorin Coman, ne-a declarat: „Noi la Câmpina am decis să nu facem grevă, pentru că volumul de muncă este mult prea mare, iar fiecare zi pentru noi contează. Susţinem revendicările sindicatului nostru, dar avem prea mult de muncă, pentru a ne putea permite să facem grevă!
Poliţiştii (n)-au purtat banderole albe
Poliţiştii reprezintă una dintre categoriile profesionale care nu au dreptul să facă grevă. Totuşi, ei s-au solidarizat cu protestul celorlalţi bugetari, purtând banderole albe pe braţ. În schimb, după cum a anunţat Florian Ioniţă, liderul de sindicat al poliţiştilor din Prahova, pe 7 octombrie, 1.500 de membri de sindicat vor participa la mitingul din Capitală. La ultimul miting, cel din vară, au mers doar vreo şapte.La Poliţia Câmpina, nici un semn de grevă... Nici măcar banderolele albe... „Nu ne-a dat nimeni nici o banderolă...“, a fost explicaţia unuia dintre poliţiştii câmpineni.
Fosta fabrică de pâine a lui Iatan, scoasă la vânzare pentru 1,48 milioane euro!
Fosta fabrică de pâine, secţia de producţie şi moara, plus alte mijloace fixe aferente activităţii de morărit şi panificaţie, care au aparţinut societăţii Iatan Company, condusă de fostul consilier local Gheorghe Iatan, au fost scoase la licitaţie de executorul judecătoresc Viorica Petcu din Ploieşti. Toate bunurile amintite sunt situate pe B-dul Nicolae Bălcescu, nr. 1, împreună cu ele fiind scos la licitaţie şi terenul aferent, de aproximativ 5.200 mp. Licitaţia are loc pe 5 noiembrie, la Ploieşti. Preţul de pornire a licitaţiei – 1,48 milioane de euro! Iatan Company se află în proces de lichidare judiciară, datoriile firmei fiind de ordinul zecilor de miliarde de lei vechi. Iar lista creditorilor este lungă...
Ce are criza cu... Prefectura? Multe...
Prefectul de Prahova al PSD a fost schimbat cu unul de la PD-L!
Criza de la nivel guvernamental, din cursul săptămânii trecute, a avut efecte şi în teritoriu. Aproape concomitent cu semnarea, de către preşedintele Băsescu, a decretului de remaniere din funcţia de vicepremier şi ministru de Interne a lui Dan Nica, Guvernul aproba mai multe hotărâri privind eliberarea şi numirea în funcţie a unor prefecţi. Adierea remanierii a ajuns şi în Prahova, acolo unde prefectul Radu Oprea, provenit din rândurile PSD, a fost rapid schimbat cu fostul subprefect, Adrian Dobre, care se bucură de susţinerea PD-L. La nivel naţional, ministrul interimar al Internelor, Vasile Blaga, a precizat că motivaţia demersului guvernamental este aceea că “prefecţii sunt reprezentanţii Guvernului în teritoriu, iar Guvernul are o nouă componenţă politică”.Noul prefect al judeţului Prahova, Adrian Dobre, are 33 de ani, este licenţiat al Academiei de Studii Economice şi a fost, din anul 2004, membru al Partidului Democrat, până în momentul în care a devenit subprefect, calitate care nu i-a permis să-şi menţină... carnetul de partid. La alegerile locale din vara anului trecut a obţinut un mandat de consilier local al municipiului Ploieşti candidând pe listele PD-L, dar a fost nevoit să renunţe la acest mandat după alegerile generale din noiembrie anul trecut, în urma cărora a fost desemnat subprefect, după un “stagiu” de câteva zile şi la Ministerul Turismului. Potrivit unor apropiaţi ai noului prefect, Adrian Dobre este căsătorit, nu are copii, conduce un autoturism Renault Megane (an de fabricaţie 2004), iar anterior a mai lucrat la societăţile Feroemail şi Fimplast Impex, ambele din Ploieşti, dar şi MFA Mizil. Potrivit propriei declaraţii de avere de pe site-ul oficial al Prefecturii Prahova, declaraţie datată 3 aprilie, Adrian Dobre nu are... nimic, singura rubrică pe care acesta a completat-o fiind cea a veniturilor.Adrian Dobre a fost învestit în funcţia de prefect al judeţului Prahova în cadrul unei ceremonii desfăşurate vineri la Teatrul “Toma Caragiu” din Ploieşti, la acest moment participând şi Gabriel Sandu, ministru al Comunicaţiilor şi ministru interimar al IMM-urilor.Această primă modificare în rândurile şefilor diferitelor organisme judeţene va fi urmată cu siguranţă şi de altele... Toţi cei care au ajuns la conducerea unor direcţii judeţene cu sprijinul PSD vor fi înlocuiţi rapid de reprezentanţi sau apropiaţi ai PD-L, următorul nume important vizat părând a fi cel al şefului Inspectoratului Judeţean de Poliţie, Iulian Bach.
▼ octombrie 2009 (58)
Lichidarea Companiei mai are de aşteptat cel puţin...
Spitalul va fi împânzit cu camere video de suprave...
O treime din spaţiile Secţiei Poiana zac nefolosit...
Cine sunt cei al căror nume îl poartă unele străzi...
O ţigară uitată aprinsă şi o garsonieră făcută scr...
Liberalii câmpineni, între deziluzie, ruşine şi......
“Sunt mulţumit de gradul de colectare a impozitelo...
Şcoala Centrală a mai “păpat” 116.000 lei de la bu...
În Câmpina s-a deschis Clubul Pescarilor şi Iubito...
Breaza şi Talea, în vizorul Ministerului Turismulu...
S-au stabilit secţiile de votare pentru prezidenţi...
Călin Tiu a organizat la Sinaia cel mai important ...
O locomotivă a blocat circulaţia feroviară pe Vale...
O tânără a murit în Munţii Bucegi, după ce a căzut...
Juniorii formaţiei CSM Câmpina au jucat şi câştiga...
Asesoft Ploieşti va susţine un meci demonstrativ l...
Primarul Horia Tiseanu a semnat contractul de fina...
Fosta fabrică de pâine a lui Iatan, scoasă la vânz...

References: CSM 
 CSM 

CSM 
 CSM 
 CSM 
 CSM 
 CSM 
 CSM